Global Voices Aymarata » Russia: Jach’a Markpachan Inak Nuwt’asïwin Nayrar Sartäwipat Qhananchasiwayi · Global Voices Aymarata » Print\nJaqukipäw uñt'ayata/apkatata 14 Lapaka phaxsi 2011 22:54 GMT 1\t · Qillqiri Donna Welles Jaqukipiri Elias Quispe Chura\nCategoria-naka: Europa Central y del Este, Bielorrusia, Bolivia, Rusia, Citizen Media, Deportes, Política, RuNet Echo\nAka uraqpachan sapa kutiw Rusia-nkir inak nuwt'asirinakax wali sumat uñt'atapxi. Jach'a markan jakasirinakan yatiyirinakapax amuyt'ayiw kunatti mä uñicht'äwix pulitikamp inak nuwt'asiñamp mayachthapitawa, kunjamati Rusia-n Alexander Karelin-an uñanchäwayata . Tata Karelin-ax Rusian-kir atipt'ir nuwt'asiriwa, ukat jichhax ajllit irnaqiriwa, khititi Asuntos Internacionales-an Rusia-nkir Duma-n Comité-pan irnaqiripawa.\nVladimir Anoshenko-x  Belarusian National Champion nuwt'asirinwa, ukjamarakiw Universidad Americana-n inak nuwt'asiñ yatichirïnwa. Jupax maymar mä blog-apan qilqatat amuykipäna,  kunatti Rusian-kir tamax wali irnaqiriwa:\n2011 was again a successful year for Russian wrestlers. They dominated in all big international competitions. Many people in the international wrestling community (particularly in the U.S.) are trying to figure out the success of the Russian Wrestling System. My opinion of why Russia dominates is that the system is built on deep wrestling traditions with tremendous financial and political support.\nPä waranq tunkan maran Rusian-kir nuwt'asirinakatakix wasitat mä suma maränwa. Jupanakax taqpach may may jach'a anqäx atipt'asïwinakan apnaqapxäna. Anqäx mark nuwt'asïwin walja jaqiw (askpachapinix U.S.-n)Sistema de Lucha Libre de Rusia-n suma luratanakapxat yatxatañatakiw yant'asipki. Amyujax kunats Rusia-x atipi; chiqanchapaxw nayra saräwinakampi, walja qulqimpi, ukat mark apnaqañ munirinakan yanapt'apamp lurt'atawa.\nVladimir-ax kunjamas American-kir nuwt'asirinakax ancha jisk'atpach qalltapxi, uk amuykiparakïna – ukjamïpanx janïr anqäx markan atipasiñ atkasin qarxatäxapxi. Ukat sipan Rusia-nkir nuwt'asirinakax mäk jach'pachaw qalltasipki – 10-13 maranita. Jupanakax yaqhip yant'asïwinakanak ukankapxi, ukat urun juk'a pachakirakiw yatintapxi, uk lurkapayax apnaqañap askpach yatsupxi, ukañkamax America-nunakax yaqhat yatxatasipki.\nMä juk'ampxarux qilqat uñacht'ayatan Vladimir Anoshenko-x Rusia nuwt'asïwimp ukat Rusia pulitikampin sumankañ utjatap uñt'ayi:\nRusia-n nuwt'asïwitakix jach'a yanapt'anakamp ch'amanchanakampiw wal ch'amanchata. Taqpach sum nuwt'asirinakax sapa kutiw jilïr irpirinakan (carreras)yatintanak yatintañatak jan ukax alakipañanakamp churatapxi. Ukch'añkamax jupanakax nuwt'asipxiwa, jan ukäkix deport(e) yatint tukuyapxi, jupanakax yatipxiw kunatti suma irnaqäwinipxaniwa. Akax Sistema de Lucha Libre Ruso-takix sinti askipiniwa.\nU.S.-yan nuwt'asirinakax janiw akjam yanapt'anakanipkiti. Mä qawqhanikiw ch'aman tunka maranit tunka phisqhan marankam nuwt'asiñtak ch'amanchasiñ atipxaspa. Yaqhip maranakax U.S.-yax Rusia-r atipjañ atispa. Ukampins aka uraqpach sapa kut apnaqañatakix U.S.-yax mä inak nuwt'äsiw chiqanch uñstayañapawa, kunati waliwa, jan ukäkaspax El Sistema de Lucha Libre Ruso-takix atipjkiriñapawa.\nAlexander Karelin-ax Vladimir Anoshenko-n uñicht'ayatapan walt'i, kunjamati tata Karelin MySpace blog-apan qhanañchasïna. Ukampins jupax Duma Estado-takiw ajllitäna, jupax janiw sumpach Juegos Olímpicos de Sydney, Australia 2000 ukjakamax inak nuwt'asïwit mistkänti.\nPä waranq paqalqun mar chinuq phaxs phisqa ur saraqataru\n1967 maran sata qallt phaxsin tunka llätunkan ur saraqataruw Novobirsk, Siberia-n yurïna\n1980 maran tunka kimsan maranïkasaw inak nuwt'asïwin qallti\n1988 maran Seoul, Korea Sur-an quri kunkar ajuntasiñ Olimpic katuqi\n1989-91, 1993-95, 1998-99 maranakan aka uraqpach Atipt'äw Europa-n katuqaraki\n1992 maran Barcelona, España-n qurit lurat kunkar ajuntasiñ Olimpic katuqi; ukjamarakiw Campeonato Europeo uks katuqaraki\n1996 maran Atlanta, Georgia-n qurit kunkar ajuntasiñ Olimpic katuqi; ukapachparakiw Campeonato Europeo katuqi\n1997 maran Campeonato Mundial ukrak katuqi\n1999 maran Duma Estado-tak chhijllatänwa, Cámara Baja del Parlamento Ruso\n2000 maran Campeonato Europeo-rak katuqi\n2000 maran Sydney, Australia-n uqi kunkar ajuntasiñ Olimpic katuqi; ukakipkarakiw Campeonato Europeo atipt'i\n2000 maran inak nuwt'asïwit mistxi\nBlogSochi.ru, Juegos Olímpicos de Invierno-kir mä blog-ax 2014 Rusia-n nayrar apasïna. Jupax “Campeon Olímpico” ukjamaw uñt'ayasïna, ukampirus aruskipäwipan jupax askpach jichha luratanakap estado-tak irnaqirxamaw qhanstayi, kawkhanti mark Olimpico-tak wakichañtakiw ch'amanchasiñanakat aruskipasi.\nAlexander Karelin-ax nayrat nuwt'asiriwa, ukampins yaqha markachir yatiyirinakaw jichhat ukat jutïr Rusia-nkir nuwt'asirinakat katjapxi.\nCompoundWrestling.com posted a video  -x 2011-in Campeonatos Internacionales Rusos, kawkiriti jallu pachan Yakutia-n nayraruw apasiwayi. Qilqt'irix (video) wiriy uñicht'ayi:\nTaqi kunayman k'uchunakampin thakhinakampin laphinaka, phalsiphikasyunanaka, taqi uka irnaqäwimp jan walt'ayañatak chikañchat apnaqasisk uk uñtam.\nMosco-n (radio) rayruxa, Rusia-n Arupax Twitter-an  Campeonato de Lucha Libre de la Juventud Mundial sambo-t yatiyäna:\nRussia reaps gold in sambo wrestling: Russian boys have won 16 gold, 9 silver and 8 bronze medals at a youth world championship.\nRusia-x sambo nuwt'asïwin qur apthapi: Rusia-nkir waynuchunakax 16 quri, 9 uqi qulq ukat 8 ‘bronce’ kunkar ajuntasiñanak mä aka uraqpach atipt'äwin katuqawayapxi.\nInas maynïr uka waynuchunakax jutïr Alexander Karelin-ächini.\nURL to article: https://aym.globalvoices.org/2011/11/3033\n Alexander Karelin-an uñanchäwayata: http://en.wikipedia.org/wiki/Aleksandr_Karelin\n Vladimir Anoshenko-x: http://www.russianwrestling.net/about/vlady\n blog-apan qilqatat amuykipäna,: http://www.russianwrestling.net/node/35\n posted a video: http://www.compoundwrestling.com/blog/?p=346


¿Jumajj amttati? Junio 2018\nYatiyañataki (congregacionan yatjjatañataki) | Junio 2018\n¿Kuna arutsa liytʼäta? Afrikáans Albanés Alemán Alemán bajo Aluro Amis Amárico Armenio Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Caboverdés Cakchiquel occidental Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chol Chuvash Cibemba Cingalés Citonga Congo Coreano Criollo haitiano Criollo inglés de Belice Croata Damara Dangme Danés Diula Duala Edo Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Garífuna Georgiano Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Húngaro Ibanag Ibo Ilocano Indonesio Inglés Ishan Islandés Isoko Italiano Japonés Kabiye Kannada Kaonde Kekchí Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Marshalés Maya Mazateco de Huautla Mingreliano Mixe del norte Mixteco (Guerrero) Mongol Moré Motu Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Ponapés Portugués de Brasil Portugués europeo Purépecha Quechua (Ancash) Quechua boliviano Rumano Ruso Samoano Sango Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Uzbeko (alfabeto latino) Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\n¿Kuna pusi yanaptʼanakas jachʼat suma cantañatakejj utji?\nCantañ libros sum kattʼasajja, cheqakiw saytʼasiñasa, saman katjjaruñasa, laksa mallqʼsa sum jistʼarañasa, ukhamatwa jachʼat sum cantañäni (w17.11, página 5).\n¿Kunsa Israel markan imantasiñ markanakasa ukar apir thakinakas yatichistu?\nSojjta imantasiñ markanakaw utjäna, thakinakapajj suma askichatänwa, ukhamatwa jan munkasin jaqe jiwayirejj uka markanakar ratuk purïna (w17.11, página 14).\nDiosajj mä sapa Yoqapar jaqenak layku churatapajj ¿kunatsa mä suma regalojja?\nWiñay jakasiñasatakiw yanaptʼistu, juchampit jiwañampitwa salvistu. Niyakejjay Jehová Diosajj Adanat jutir jaqenakarojj wal munaschistojja, juchararätas laykuw Jesusar khitanïna (wp17.6, páginas 6, 7).\nJesusajj jaktayatäkäna ukhajja, ¿kunjamsa Salmo 118:22 qellqatajj phoqasïna?\nJesusarojj janiw Mesiasarjam uñjapkänti, antisas jiwayapjjänwa. Ukhamasti ‘esquina qalar’ tukuñatakejja, Jesusajj jiwatat jaktañapänwa (w17.12, páginas 9, 10).\n¿Mesiasajj jilïr wawanak toqepunit jutañapäna?\nMesiasajj janiw jilïr wawanak toqetpun jutkänti, yaqhepakiw jilïr wawanakäpjjäna. Jesé chachan David wawapajj sullkänwa, uka chachatwa Mesiasajj jutäna (w17.12, páginas 14, 15).\n¿Kunjamsa Biblian yatichäwinakapajj qollasiñ toqet yanaptʼistu?\nMoisesan Leyiparjamajja, jan wali usuni jaqenakajj yaqha cheqanwa jakapjjañapäna. Jiwatar llamktʼirinakasti, ampar jareqasipjjañapänwa. Jaqenakajj necesidadap lurasajj allintapjjañapänwa. Yoqall wawanakarojj kimsaqallqo ururuw circuncidapjjañapäna, ukhaw jiskʼa wawanakan wilapajj sum thaytʼi (wp18.1, página 7).\n¿Kunatsa jiwas pachparu munasiñajj walikïskiwa sasajj sistanjja?\nJaqe masisarojj jiwas pachparjamaw munasiñasa (Mar. 12:31). Chachanakajja, “warminakaparojj pachpa cuerpoparja[maw] munasipjjañapa” (Efes. 5:28). Ukampis jiwas pachparuki añcha munasiñajj janiw walïkaspati (w18.01, página 23).\n¿Diosar serviñan jiltaskakiñatakejj kunsa lurañasa?\nBibliat sum yatjjatañasawa, yateqktan ukanakat lupʼiñasawa, ukarjamaw sarnaqañasaraki. Espíritu santompis irpayasiñasawa, yanaptʼapjjestani ukhasa yuspärañasawa, istʼasirïñasarakiwa (w18.02, página 26).\n¿Kunatsa jutïr urunakat yatiñatakejj astrologonakarusa yatirinakarus jan jisktʼañasäki?\nWalja razonanakaw utji, jukʼampis Bibliarjamajja Diosatakejj janipuniw uk lurañajj walïkiti (wp18.2, páginas 4, 5).\nInvittʼatatï ‘jutäwa’ sisstan ukhajja, ¿kunsa lurañasa?\nJiwasatï invittʼatajj ‘jutäw’ sisstanjja phoqañasawa (Sal. 15:4). Janiw amanut jan sarañasäkiti. Ukham lursna ukhajja, invittʼirin manqʼa phayañatak chʼamachasitapajj inamayakïspawa (w18.03, página 18).\n¿Kunsa jilatanakajj Timoteot yateqasipjjaspa?\nTimoteojj mayninakat llakisïnwa, jupatakejj Diosar serviñaw nayrankäna, Jupar serviñatakis chʼamachasirakïnwa. Kuntï yateqkäna ukarjamaw jakäna, Diosar serviñanjja jiltaskakïnwa, Diosan espíritu santoparus confiyarakïnwa. Jilïr irpirinakasa mayni jilat kullakanakas taqeniw jupat yateqasiñasa (w18.04, páginas 13, 14).\n“Reinojajj janiw akapachankirïkiti”\nDiosampi Jesusampejj mayakïpjjewa, jiwasajj mayakïñasarakiwa\nDiosampejj sumwa apasispäna\nConciencias Bibliarjam yatichapjjañäni\nQhanasajj Jehová Diosar jachʼañchañatakiw qhantañapa\nSARNAQÄWI Jan walinakan uñjaskayäta ukhajj chuymachtʼapjjetänwa\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Junio 2018\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Junio 2018\nYATIYAÑATAKI (CONGREGACIONAN YATJJATAÑATAKI) Junio 2018


Génesis 49 - Holy Bible [Aymara Bible 1997] - (Gén 49)\nJacobosti wawanacaparuw jawsäna, ucatsti saraquïnwa: “Jac'achasinipjjam, cunatejj acat kheparojj lurascani uc sapjjäma:\n“Jacobon wawanacapa, jac'achasinipjjam ist'apjjaraquim. Israel awquimaru ist'apjjam.\n“Jumasti Rubén, jilïri yokall wawajjätawa, jumätawa ch'amajjasa, ch'amajjan nayrïr achupasa. Jumaw take cunansa nayrancäta, ch'amaniraquïyätawa.\nUcampisa jichhajj janiw nayrïrïcjjätati, jumasti ch'amampi jalir umar uñtasitätam laycu. Jumasti iquiñajjwa k'añuchayätajja uñt'atajjampi iquintasajja.\n“Simeonampi, Levïmpisti jila sullcawa; armanacapasti jan walt'añanaca apaniriwa.\n¡Janipuniw cunäquipansa tantachasïwinacapancañ muncti! Cunapachatejj coleratäpcän ucqhasti, jakenac jiwarayapjjäna. Jan wali amtañapansti, vacanacan cayunacapsa p'aquirawayapjjänwa.\n¡Maldicitäpan, jïsa maldicitäpan uca jach'a colerasiñapajja! ¡Nayaw jupanacarojj k'al anatatä take Israel marcana!\n“Judá, jilanacamasti jach'achapjjätamwa. Enemigonacamarusti cuncat waythapïta, pachpa jilanacamaw juman nayrakataman alt'asipjjaraquini.\n¡Jumasti, Judá wawajja! Jumajj mä león kallur uñtatätawa, cunapachatejj catuntatapar mank'antjje uqhama, ucapachajj alt'asiwa, orakeruw liwnoktaraqui, mä jach'a leonäcaspas uqhama. ¿Qhitirac fastidiaspa?\nQhititejj asnopa uva yapunacan chint'asqui, isipsa vinompi t'ajjsuscaraqui, ¡uvana umapampi!\nNayranacapajj uvat sipansa juc'ampi ch'iyarawa; laca ch'aqhanacapasti lechet sipansa juc'ampi jank'oraqui.\n“Zabulonasti kota thiyanacanwa jacani, cawqhantejj barconacataqui puertonacajj utjcani ucqhana. Korpanacapasti Sidón orakcamaw puriraquini.\n“Isacarasti mä qhumt'añ uywäniwa, uywa uyunacan samararaquini.\nCunapachatejj marca sumaquïscatap uñjän ucqhasti, samart'asiñataquis waliquiraquïnwa, ucapachaw jipt'äna carga apañataqui, jan cun sasaraquiw jupajj esclavot tucüna.\n“Dan ucasti pachpa jakenacaparuw apnakani, Israel marcan mä tribupäcaspas uqhama.\nDan ucasti mä catarir uñtatäniwa, thaqui jac'anacan liwisisqui, caballonacan cayupsa achjaraqui, caballon lat'jjatata jakerusa liwektayaraqui, uqhama.\n“¡Tata, khespiyasiñamwa suyt'ascta!\n“Gad ucarusti mä ejercitoraquiw nuwantani, ucatsti juparaquiw arcnakani.\n“Aser ucasti walja mank'añanïniwa; reyinacan mank'añanacapwa churani.\n“Neftalí ucasti mä tarujar uñtata librequiw sarnakasini, walja suma kallunacani cuna.\n“Joseasti mä uma jac'anquir alir uñtatawa, wali achuri alir uñtata, ramanacapasti perka patanacaruw misturaqui.\nFlecha apnaker jakenacasti wali uñisipjjaraqui, flechanacapsa antutanipjjaraqui, ch'ajjmipjjaquipuniraquiwa;\nucampisa Joseajj wali ch'amani amparanacaniwa, arcopasti suma catjjäsitaraquiwa; ¡Jacobon take ch'amani Diosapasti yuspagaratäpan! ¡Awatirin sutiparu yuspagaratäpan, Israelar uñjirin sutiparu!\n¡Awquiman Diosapajj yuspagaratäpan, jupaw yanapascätam; take ch'amani Diosaw bendiciscätam! ¡Alajjpacha bendicionanacampi! ¡Jach'a kota mankhanquir bendicionanacampi! ¡Walja wawanïña bendicionanacampi!\nAwquimasti juc'ampwa bendistamjja, awquinacajjajj bendicipquitän ucat sipansa. Wiñaya montenacan tucusiñapcama, aca bendicionanacajj Josean p'ekepjjancaniwa, jupasti jilanacap taypita ajllitänwa.\n“Benjaminasti mä khoru kamaker uñtatawa, alwatanacajj catuntatapar mank'antquis uqhama, jayp'urusti jilt'anaca laquinokaraqui.”\nAcanacaw Israelan tunca payani tribunacapajja, aca arunacaracwa awquipajj arsuwayi sapa mayniru bendición churasajja.\nMä urusti Jacobojj aca arunacwa wawanacaparu churäna: “Jiwañajjajj sinti jac'ancjjewa, nayarusti nayra awquinacajjampi chica imt'jjapjjeta, cawquïri cuevatejj Efrón, hitita jaken orakepancqui ucaru,\nqhaysa Canaán orakena, Macpela sisqui uca chekancqui uca cuevaru Mamre uñcatasiru, cuntejj Abrahamajj Efronat alcatayna uca orakeru, take familian sepulturapäñapataqui.\nUcaruw Abrahamarusa, Sara warmiparusa imjjapjjaraquïnjja; Isaacarusa, Rebeca warmiparusa, ucaruraquiw Learus imayjjaractjja.\nUca orakesa, uca putusa, hitita jakenacat alatawa” sasa.\nCunapachatejj Jacobojj aca arunac parlañ tucuyjjän ucqhajja jipt'awayjjänwa, ucat jiwjjaraquïna.


Juan 7 - Holy Bible [Aymara Bible 1997] - (Juan 7)\nUca pasatatsti, Jesusajj Galilea tokenacanwa sarnakascäna, janiw Judeancañ muncänti ucanjj judionacajj jiwayañ munapjjatap laycu.\nJudionacan maynïri fiestapajj jac'ancjjänwa: Chhujlla utanac sat fiesta.\nJesusan jilanacapajj sapjjänwa: —Jan acar kheparamti, jan ucasti Judearu sarjjam, qhurinquir mayni arquirinacamajj cuntejj lurcta uc uñjapjjañapataqui.\nMaynitejj uñt'ayasiñ munchejja, janiw jamasanacan cunanacs lurquiti. Acanactejj lurstajja, take jakenacan nayrakatan luram.\nJanïraw jilanacapajj Jesusar iyawsapcänti.\nUcatsti Jesusajj jupanacarojj sänwa: —Janïraw horasajjajj purinquiti, ucampis jumanacataquejj cuna horasas waliquiwa.\nAcapachanquirinacajj janiw jumanacarojj uñisipquiristamti, ucampis nayarojj uñisipjjetuwa, nayan jupanacaru jan wali luratanacap khanañchatajj laycu.\nJumanacay fiestarojja sarapjjam, janiw nayajj sarcäti. [Janïraw] horasajjajj phokhasquiti —sasa.\nUc sasinsti Galilearuw kheparjjäna.\nJilanacap sarjjepansti, Jesusajj fiestarojj sararaquïnwa, jaken jan uñjcata.\nJudionacajj thakapjjänwa: —¿Cawquincaracpacha uca jakejja? —sasa.\nWalja jakenacaw jupjjat parlapjjäna. Mayninacajj sapjjänwa: “Suma jakewa” sasa; ucampis mayninacajj sapjjaraquïnwa: “Janiw wali jakequiti, jakerojj sallkjiwa” sasa.\nUcampis judionacar ajjsarañatjja janiw qhitis Jesusjjat khan parlcänti.\nChica fiestancjjapjjänwa, uqhamaruw Jesusajj templor mantäna, ucatsti yaticharaquïnwa.\nJudionacasti muspharatäpjjänwa, ucatsti sapjjaraquïnwa: —¿Cunjämats jan qhitin yatichatäsinsa take acanacjja yati? —sasa.\nJesusasti ucjjarojj sänwa: —Yatichäwejjajj janiw nayancquiti, jan ucasti qhitanquitu ucanquiwa.\nMaynitejj Diosan munañap lurañ munchi ucajja, uñt'aniwa Diosan yatichäwipächi jan ucajj naya pachpan yatichäwejjaquïchi ucjja.\nQhititejj jupa pachpat parlqui ucajja, jakempi jach'añchayasiñataquiquiw parli, ucampis qhititejj jupar qhitanqui ucaru jach'añchayañataqui parlqui ucan arunacapajj chekawa, janiraquiw cuna jan walis jupanjj utjquiti.\nChekpachansa Moisesaw ley churapjjtamjja. Ucampis janiw jumanacatjja maynis uca leyjj phokhapctati. ¿Cunats jiwayañ munapjjesta? sasa.\nUcjjarusti jakenacajj sapjjaraquïnwa: —Ñankha ajayunïtawa. ¿Qhitis jiwayañ muntamjja? —sasa.\nJesusasti jupanacarojj saraquïnwa: —Samarañ urun mä milagro luratajjatwa jumanacajj wal muspharapjjtajja.\nUcampis Moisesajj circuncisión lurañwa churapjjtam (janis jupajj kalltcchi ucasa, awquinacamaw kalltäna), ucatpï samarañ urunsa jumanacajj mä wawarojj circuncidapjjtajja.\nJichhasti waliquiwa, jumanacajj Moisesan leyip jan p'aquintañ munasinwa samarañ urüquipansa wawarojj circuncidapjjtajja, uqhamajj ¿cunatsa nayatakejj colerasipjjta samarañ urun mä chacharu takpach janchip kollatajj laycojja?\nJan juchañchapjjamti uñcatasaquejja, jan ucasti juchañchapjjam cunatï chekäqui uqhamarjama —sasa.\nUcatsti Jerusalenan yakhep utjasirinacaw parlaquipasiñ kalltapjjäna: —¿Janit acäqui jiwayañatac thakapqui ucajja?\nAcajjay jakenacan uñjcataw parlasqui, janiraquiw qhitis cuns sisquiti; jan ucajj ¿autoridadanacajj chekacha aca jakerojj Cristötapa iyawsapjjpachajja?\nJiwasanacajj yattanwa acajj cawquittejj jutqui ucjja, ucampis Cristojj jutcani ucjj janiw qhitis cawcsat jutatapas yatcaniti —sasa.\nUcanac ist'asajj Jesusajj templon yatichcasinjja, jach'atwa arsüna: —¡Uqhamajj uñt'apjjestawa, yatipjjaractawa cawquit jutatajjsa! Ucampis janiw nayan munañajjat jutcti, jan ucasti nayajj juttwa chekpachansa maynin qhitanita, ucarusti jumanacajj janiw uñt'apctati.\nNayajj uñt'twa, jupat jutatajj laycu, juparaquiw qhitanitu —sasa.\nUcatsti preso apañ munapjjäna, ucampis janiw qhitis catuntañ yant'cänti horasapajj janïr purincatap laycu.\nUcampis waljaninacaw jupar iyawsapjjäna, sapjjaraquïnwa: —Cristojj jutcani ucqhajja ¿juc'ampi milagronaca unañchanactï luraspa aca jaket sipansa? —sasa.\nFariseonacajj ist'apjjänwa cuntejj jakenacajj Jesusjjat parlapcäna uca. Ucatsti jupanacajj sacerdotenacan jilïrinacapamp cunaw templo uñjirinac qhitapjjäna Jesusar preso catunipjjañapataqui.\nUcatsti Jesusajj saraquïnwa: —Nayajj jumanacampejj juc'ataquiquiw acancä, ucatsti qhitanquitu ucaruw cutt'awayjjä.\nJumanacajj thakapjjetätawa ucampis janiw jicjjatapquitätati, cawquinccätejj ucarojj janiw jumanacajj sarapcasmati.\nUc ist'asinsti judionacajj jupanac puraw jisct'asiñ kalltapjjäna: —¿Cawquïrurac sarjjpachänisti jiwasanacan jan jicjjatañataquisti? ¿Griegonaca taypincqui uca mayni judionacan ucarut sarpachäni griego jakenacar yatichiri?\n¿Cun sañs muni aqham satapampejja: ‘Thakapjjetätawa ucampis janiw jicjjatapquitätati,’ sasajja?\nFiesta tucuy urojj juc'amp jach'a urünwa. Ucürunwa Jesusajj sayt'asisina jach'at arsüna: —Qhitich umat pharjatäsqui ucajja jutpan nayaru, ucatsti umaracpan.\nCunjämtejj Kellkatanjj sisqui, qhititejj nayar iyawsquitu, ucan chuymapatjja jacañ umaw jawirar uñtat jalsuni —sasa.\nUcampejj Jesusajj sañwa munäna, qhitinacatejj iyawsapcani ucanacajja Kollan Ajayu catokapjjani. Janïraw Kollan Ajayojj jutcataynati, Jesusajj janïra alajjpachar aptatätap laycu.\nYakhepanacajj uc ist'asajj sapjjänwa: “Chekpachansa aca jakejj jutañapäcän uca profetawa” sasa.\nMayninacajj sapjjaraquïnwa: “Acajj Cristowa” sasa. Ucampis mayninacajj sapjjaraquïnwa: “¿Cunjämarac Galileat Cristosti jutaspasti?\nKellkatanjja siwa: ‘Cristojj rey Davidan wawanacapatwa sartañapa, Belenanquirïñaparaquiwa, Davidan pachpa marcapata’ ” sasa.\nUqhamasti jakenacajj Jesús laycojj t'akjtawayapjjänwa.\nMayninacajj preso apañ munapjjäna, ucampis janiw qhitis catuntcänti.\nTemplo uñjirinacajj cutt'awayjjapjjänwa fariseonacan ucaru, ucatsti sacerdotenacan jilïrinacapajja, uqhamarac fariseonacasa jisct'apjjänwa: —¿Cunatsa jan irpanipjjta? —sasa.\nTemplo uñjirinacasti sapjjaraquïnwa: —¡Janiw cunapachas qhitis uca jakjamajj parlquiti! —sasa.\nFariseonacajj ucjjarojj saraquïnwa: —¿Jumanacamppachat sallkjayasipjjta?\nJilïrinacatsa, uqhamarac fariseonacatsa ¿qhitis juparojj iyawsi?\nUcampis aca jan ley uñt'iri jakenacajj maldecitawa.\nUcanacat maynïri fariseojj Nicodemönwa, cawquïritejj Jesusan ucaru aruma sarcatayna uca. Jupasti saraquïnwa:\n—Leyinacasarjamajj janiw qhiti jakerus juchañchcsnati janïr nayrakat cuntejj lurcatayna uc ist'casinjja —sasa.\nJuparusti sapjjaraquïnwa: —¿Jumajj Galileanquiriraquïtati? Kellkatanac uñjjatam, ucatpï yatïtajja jan qhiti profetas Galileat jutatapjja —sasa.\n[Ucatsti sapa mayniwa utaparcama sarawayjjäna.


Génesis 20 - Holy Bible [Aymara Bible 1997] - (Gén 20)\nAbrahamasti cawqhanccäntejj ucatjja mistuwayjjänwa, Néguev tokenacaruw sarjjaraquïna, Gerar marcanwa jacaraquïna, ucasti Cades, uqhamarac Shur taypinquiwa.\nUca marcan jaccasinsti, Sara warmipatjja: “Cullacajjaw” saraquïnwa. Ucatwa Gerar marcan Abimelec reyipajj Sara warmiru irptayani warmipäñapataqui;\nUcampisa, cunjämatejj jupajj janïra uca warmiru llamct'cataynati, ucatsti sänwa: “Tata, ¿jiwayätati maynïru jan cuna ñankha lurquipansa?\nAbraham quipcaw nayarojj situ: ‘Cullacajjaw’ sasa, jupasa Abrahamajj ‘Jilajjaw’ saraquiwa. Uqhamasti nayajj take cunsa walic lurasctjja, janiraquiw cunsa jan wali amtañampejj lurcti” sasa.\nDiosasti samcanjja saraquïnwa: “Nayajj yattwa take cunsa mä suma chuymampi lurascatama. Ucatwa jani uca warmir llamct'aycsmatejja, uqhamat jan naya contra jucha lurascañamataqui.\nUcampisa jichhajj uca warmjja chachapar irpjjaruyjjam, jupasti profetawa, juman jacañam laycusa achict'araquispawa, ucampisa janitejj chachaparu irpjjaruycjjätajja, chekpachansa jumampi, familianacamampejja jiwarapjjätawa” sasa.\nKhepärmanthi alwasti Abimelec chachajj sartasïnwa, ucatsti sirvirinacaparuw jawsäna, ucatsti take cuntejj samcascatayna ucanacwa yatiyi. Ucanac ist'asinsti, jupanacajj wal ajjsarapjjäna.\nUcatsti Abimelec chachajj Abrahamaruw jawsayani, saraquïnwa: —¿Cuns aca lurista? ¿Cuna jan walsa jumar lursma, uqhamat aca jach'a jucha apaniñamataqui nayjjaru, uqhamarac jakenacajj-jjaru? Uqham lurañajj janiw waquisquiti.\n¿Cunsa amuyayäta uqham jan wali lurasinjja? —uqham sasaw Abimelec reyejj Abrahamarojj säna.\nAbrahamasti saraquïnwa: —Nayasti amuyayätwa aca chekanjja Diosar ajjsarañajj jan utjatapa, inas ucata warmejj causa jiwayatïrista.\nChekpachansa jupajj cullacajjapunïsquiwa, awquejjan wawaparaquiwa, janis taycajjan wawapäcchi ucasa, ucataracpï jupampejj casarasïyätjja.\nCunapachatejj Diosajj awquejjan utapat irpsunjjetu ucatjja nayaw juparojj sista, cawqharutejj purcañäni ucanjja, nayatjja “Jilajjaw” sañapapuni —sasa.\nUcatsti Abimelec chachajj Abrahamarojj Sara warmipjja irpjjaruyjjänwa. Ucjjarusti ovejanaca, vacanaca, esclavonaca, esclavanaca churaraquïna.\nSaraquïnwa: —Acajj marcajjajja, ajllisim cawqha chekas wali suma jacasiñamataquejj uca —sasa.\nSara warmirusti saraquïnwa: —Cuntejj jilamar churcta ucajj waranka sencillo kollkewa, ucasti qhitinacatejj jumampïqui ucanac nayrakatan sumat uñt'atäñamataquïniwa. Janiw qhitis jumatjja cuna jan walsa parlañ puedcaniti —sasa.\nUcatsti Abrahamajj Diosaruw mayïna, Diosasti Abimelec reyimpiru warmipampirojja c'umarachjjaraquïnwa. Sirvientanacaparusa c'umarachjjaraquïnwa wawanïpjjañapataqui.\nSara warmi causaraquiw Diosajj Abimelec reyin utapanquir warminacarojj mutuyatayna jan wawanïpjjañapataqui.


Mateo 8 - Holy Bible [Aymara Bible 1997] - (Mat 8)\nUca kollut sarakanipansti Jesusarojj walja jakenacaw arcapjjäna.\nLepra usun mä jakeraquiw Jesusarojj jac'achasïna. Jupan nayrakatapar quillt'asisinsti, saraquïnwa: —Tatay, munsta ucajja k'omacht'ita —sasa.\nJesusasti juparojj amparapampiwa lokjjatäna, ucatsti saraquïnwa: —Muntwa, k'omäjjtawa —sasa. Uca aru arscän ucspachaw lepra usupatjja c'umaräjjäna.\nJesusasti juparojj saraquïnwa: —Jan qhitirus ucjj yatiyamti, jan ucasti sacerdoten ucar saram ucatsti uñacht'ayasiraquim. Moisesan yatichäwiparjam ofrenda churaraquim uqhamat jakenacajj c'umaräjjatam yatiñapataqui —sasa.\nCapernaum marcaru mantcasinjja Jesusarojj mä romano capitanaw wal achict'asïna,\naqham sasa: —Tata, nayan uywatajjawa utajjan iquiñan usuntatäsqui, suchuptatawa, waliracwa janchipsa usuyasi —sasa.\nJesusasti saraquïnwa: —Nayajj saräwa c'umaraptayiri —sasa.\nCapitanasti ucjjarojj saraquïnwa: —Tata, janiw asquïcti jumajj nayan utajjaru mantañamataquejja, jan ucasti lacamampiquiy arsumjja uywatajjan c'umaraptañapataqui.\nUc ist'asinsti Jesusajj wali musphataw uñjasïna, jupar arquirinacaparusti saraquïnwa: —Khanacwa sapjjsma, aca israelitanac taypinjja janiw aca chachjam iyawsañanjja maynsa jicjjatcti.\nNayasti sapjjsmawa, waljaninacaw jutapjjani, inti jalsu toketsa uqhamarac inti jalanta toketsa, ucatsti kont'asipjjaraquiniwa Abrahamampi mank'añataqui, uqhamaraqui Isaac, Jacob ucanacampi, alajjpach suma marcanjja.\nUcampis qhitinacatejj uca suma marcancañapäqui ucanacajja, anka ch'amacaru jakonucutäniwa; ucanwa wararipjjani, laca ch'acsa t'urusipjjaraquini —sasa.\nJesusasti capitanarojj saraquiwa: —Utamar sarjjam, iyawsatamarjamaraquiw lurasini —sasa. Jupan uywatapasti ucspachaw c'umaraptayatäjjäna.\nJesusajj Pedron utaparuw saräna, ucansti jicjjataraquïnwa Pedron taycch'iparu iquiñancasquiri wali calor usumpi usuntata.\nAmparapampi llamct'cäna ucapachaw uca calenturajj chhaktawayjjäna. C'umaräjjasinjja jupanacar sirviñwa kalltäna.\nNiya arumäjjän ucqhajja walja usutanacaruw jupan ucarojj apanipjjäna, ucanacasti ñankha ajayumpi mantatanacänwa. Jesusasti mä sapa arsutapampiquiw uca ñankha ajayunacarojj ankaru alissüna, uqhamaraqui yakha usutanacasa waliptayataraquïnwa.\nTake acanacasti phokhasiscänwa Isaías profetan arsutaparjama aqham sataparu: “Jupaw api jiwasan usunacasa, uqhamarac chhojjrinacasa” sasa.\nWalja jakenaca uñjasinjja Jesusajj discipulonacaparojj aqham sänwa: Kota qhurcatar maqhatapjjam, sasa.\nUcansti mä ley yatichiriw Jesusaru jac'achasisin jisct'äna aqham sasa: —Yatichiri, arcañpun munsma cawqharutejj sarcät ucaru —sasa.\nJesusasti juparojj saraquïnwa: —Kamakenacas putunacaniwa, jamach'inacasti tapanacaniraquiwa, ucampis Jaken Yokapajj janiw cawqharu p'ekepa samart'añataquis mä chekajj utjquiti —sasa.\nMaynïri discipulopasti juparojj saraquïnwa: —Nayajj suyt'aquï, tatajjaru nayrakat imt'asinjjä —sasa.\nJesusasti saraquïnwa: —Arquita, jiwatanacajj jiwat masiparojj imascpan sam —sasa.\nUca khepatsti Jesusajj boteruw mantawayjjäna discipulonacapasti jupamp chicaraquiw mantawayapjjäna.\nKotanjama sarasquipansti mä jach'a thayaw sartäna, ucatwa kota mathapejj botjjaru mantanjjäna, Jesusasti ucchañcamajj iquiscänwa.\nUcapachawa discipulonacapajj juparu sartayapjjäna, sapjjaraquïnwa: —¡Tata, khespiyapjjeta, jiwarañäniwa, botejj umaruw utjanti! —sasa.\nJupasti saraquiwa: —¿Cunatsa sinti ajjsarapjjta? ¡Jumanacan iyawsañanacamajj sinti pisiwa! —sasa. Sartasisinsti thayampiru kotampiruw tokenokäna, arsutaparusti thayajj t'acurawayjjänwa.\nTake jupanacaw wali muspharatäpjjäna, sapjjaraquïnwa: —¿Qhitïpachas acajja? ¡Kotasa thayasa juparojj ist'aquiraquisä! —sasa.\nCunapachatejj Jesusajj kota qhurcatancjjän ucqhajja, Gadara sat chekancänwa; ucansti pä chachanacaraquiw amay imäwi mankhat mistunisin Jesusarojj jac'achasipjjäna. Ñankha ajayunïtap laycusti wali ajjsaratäpjjänwa, janiraquiw jakenacajj uca chekjja sarapjjerïcänti.\nUcanacasti wali jach'at art'apjjäna: —Jesús, Diosan Yokapa, ¿cunatsa jumajj nanacan ucaru jutta? ¿Nanacaru t'akhesiyirit juttajja janïra horasas purinquipana? —sasa.\nUca jac'ansti mä tama qhuchiw annokat mank'ascäna.\nJesusasti ucjjarojj sänwa: —Sarapjjam —sasa. Uca ñankha ajayunacasti mistuwayjjapjjänwa, ucatsti qhuchinacaruraquiw mantjjapjjäna. Ucspacharaquiw uca qhuchinacajj mä jach'a karka patata umarcam chhuqhuranttapjjäna, uqhamatwa umar jiwarapjjäna.\nUca qhuchi awatirinacasti wali sustjataw marcar jalapjjäna. Marcar purisinsti take acanacwa yatiyapjjaraquina, uca ñankha ajayun mantat jakenacatsa uqhamaraqui.\nUcapachaw take jakenacajj Jesusan ucaru mistunipjjäna. Jicjjatasinsti sarjjañapataquiw achict'apjjäna —sasa.


Números 1 - Holy Bible [Aymara Bible 1997] - (Núm 1)\nPayïri phajjsita mä uru sarakataru, pä mara pasjjän ucqhajja, cunapachatejj israelitanacan Egipto marcat mistunitanacapajj niya mä marat pasascäna, ucapachaw Tatitojj Moisesarojj parläna Sinaí sat wasara kolluna, Diosampi jiquisiñatac lurat carpäquis ucqhana, ucatsti aqham sänwa:\n“Take israelit jakenacat mä censo aptapjjam, jach'a familianacat kalltasina, jisc'a familianacar tucuyasa, kawkha sutisa, kawkha jakenacasa utjatayna uc yatiñataqui,\npä tunca maranit amstaru, cawquïrinacatï guerrar sarirjamäpjje ucanaca, kellkantapjjam cunjämatejj ejercitot ordenajj mistunqui uqhamarjama, Aarón chachan yanapt'apampi,\nuqhamaraqui sapa familian jilïripampi sapakat tributa.\nAcanacaw yanapt'apcätam uca jilïrinacan sutinacapajja: Rubén tributjja: Sedeur chachan, Elisur sat yokapa.\nSimeón tributjja: Selumiel sat, Zurisadai chachan yokapa.\nJudá tributjja: Naasón sat, Aminadab chachan yokapa.\nIsacar tributjja: Natanael sat, Zuar chachan yokapa.\nZabulón tributjja: Eliab sat, Helón chachan yokapa.\nJosé chachan wawanacapan tribunacapatjja acanaca: Efraín tributjja Elisama sat, Amiud chachan yokapa; Manasés tributjja Gamaliel sat, Pedasur chachan yokapa.\nBenjamín tributjja: Abidán sat, Gedeoni chachan yokapa.\nDan tributjja: Ahiezer sat, Amisadai chachan yokapa.\nAser tributjja: Pagiel sat, Ocrán chachan yokapa.\nGad tributjja: Eliasaf sat, Reuel chachan yokapa.\nNeftalí tributjja: Ahira sat, Enán chachan yokapa.”\nTake aca jilïri jakenacaw sapakat tribut ajllitäna, Israel marca taypita, jach'a familianacat uñstañataqui.\nUqhamaw Moisesampi, Aaronampejj uca jakenacaru yanapt'iritaqui ajllipjjäna, sapakat mayni sutinacapata,\nucatsti takpach marcaruw tantachapjjäna, pä phajjsita mä urojj sarakqui uca uruna; ucatsti familiat, familiatwa censo aptapjjäna, sapa sutit aytasa pä tunca maranit amstaru,\ncunjämatejj Tatitojj Moisesaru ewjjawaycäna uqhamar phokhasa. Aca censojj Sinaí sat wasara kollun lurasïna.\n[20-21] Cunapachatejj censojj luratäjjän sapa tributjama, jach'a familiatjama, jisc'a familiatjama, uqhamarac sapa maynin sutinacapas kellkantatäjjäna, take jakenacan pä tunca maranit amstaru, takeni jacthapitasti aqhanïpjjänwa: Rubén tributsti, cawquïritejj Israelan jilïri wawapäcäna, ucatjja jact'asïnwa pusi tunca sojjtani waranka pheska patacani jakenaca, guerrar sarañatacjamanacaraqui.\n[22-23] Simeón tributjja jact'asïnwa pheska tunca llätuncani waranka quimsa patacani jakenaca.\n[24-25] Gad tributjja pusi tunca pheskan waranka sojjta pataca pheska tuncani jakenacaw jact'asïna.\n[26-27] Judá tributjja pakallk tunca pusini waranka sojjta pataca jakenacaw jact'asïna.\n[28-29] Isacar tributjja pheska tunca pusin waranka pusi patacani jakenacaw jact'asïna.\n[30-31] Zabulón tributjja pheska tunca pakallkoni waranka pusi patacani jakenacaw jact'asïna.\n[32-35] José chachan wawanacapatjja; Efraín tributjja pusi tunca waranka pheska patacani jakenacaw jact'asïna; Manasés tributjja quimsa tunca payan waranka pä patacani jakenacaw jact'asiraquïna.\n[36-37] Benjamín tributjja quimsa tunca pheskan waranka pusi patacani jakenacaw jact'asïna.\n[38-39] Dan tributjja sojjta tunca payan waranka pakallk patacani jakenacaw jact'asïna.\n[40-41] Aser tributjja pusi tunca mayan waranka pheska patacani jakenacaw jact'asïna.\n[42-43] Neftalí sat tributjja pheska tunca quimsan waranka pusi patacani jakenacaw jact'asïna.\nTake acanacaw Moisesampina, Aaronampina censo aptatanacapajja, uqhamarac uca tunca payan israelitanacan jach'a jilïrinacapa, cawquïrinacatejj jach'a familianacapata, jisc'a familianacapata uñstapcän ucanacajja.\nTake cawquïri israelitanacatejj pä tunca maranïpcäna, uqhamarac guerrarus sarirjamäpjjaraquïna ucanaca.\nTakpachanisti jact'atajj sojjta pataca quimsan waranka pheska pataca pheska tuncani jakenacänwa.\nUcampisa levitanacajj janiw nayra awquinacapan tribunacapampi jaqhutäpcänti,\njupanacatsti Tatituw Moisesaru aqham satayna:\n“Cunapachatï israelitanacat censo aptapcäta ucqhajj, jan jumanacajj jupanaca taypiru Leví tribunquirinacarojj jaqhuntapjjamti.\nLevitanacarojj uchapjjätaw Tatitun Arust'äwi kollan chekan sirviñapataqui, uqhamarac yänacapa, take cunanacatejj uca kollan chekan utjqui take ucanacjjaru. Jupanacaraquiw arust'äwi Kollana Carpa, uqhamarac take cunanacapsa apapjjani. Uqhamarac take cunanacatejj sirviñataqui utjqui ucanacsa. Uqhamaraquiw jupanacajj kollan chekan nayräjjaparus puripjjaraquini.\nUcatsti cunapachatejj uca Tatitumpi Jiquisiñ Carpajj mä chekat mä chekaru apatäni ucqhajj jupanacaw apapjjani, jupanacaraquiw ucqhansa jararapjjaraquini, wasitatsa sayt'ayapjjaraquini ucaru puriñataqui. Take cawquïri yakha jakenacatejj uca kollan chekaru jac'achasini, ucajj juchañchasin jiwayatäniwa.\nMaynïri israelitanacajj, cunjämäquitejj militaranacan sarnakäwinacapajj uqhamaruw puripjjani, sapakat maynisa campamentoparu, uqhamaraqui wiphalapampcama.\nUcampisa levitanacajj Arust'äwi Carpan thiyaparuw puripjjani, ucatsti uca uñjapjjaraquini, jan Tatitojj israelitanaca contra colerasiñapataqui.”\nTake israelitanacajj cunjämtï Tatitojj Moisesaru siscäna uqhamaruw lurapjjäna.


Jeremías 29 - Holy Bible [Aymara Bible 1997] - (Jer 29)\n[1-2] Jeconías reyina, uqhamaraqui reyin taycapasa, palaciona uywatanacasa, Judá orakena, uqhamaraqui Jerusalén marcana jilïrinacapasa, take irnakerinacasa jaya marcaru apata mistjjapjjän ucapachasti Jeremías profetajj Jerusalenata mä carta apayäna cawquïri jilïri jakenacatejj jayaru apayatanacatjja kheparapcän ucanacarusa, uqhamaraqui sacerdotenacarusa, profetanacarusa, take jakenacarusa, cawquïrinacarutejj Nabucodonosor reyejj Jerusalenata Babilonia orakeru preso catuntasin apcatayna take ucanacaru.\nJudá oraken reyipa Sedequiasasti, Babilonianquir Nabucodonosor reyirojj mä carta apayäna Elasa sat jakempi. Jupasti Safán jaken yokapänwa, Gemariasan yokapa, Hilciasan yokaparaqui. Uca cartasti aqham saraquïnwa:\n“Naya Israelan Diosapa, take ch'amani Tatituw arsta, take qhitinacarutejj Jerusalén marcata preso apaycta Babilonia marcaru ucanacarojja:\n‘Utanaca utachasipjjam, sum chhijnoktapjjaraquim, frutanac achuri kokanac ayrusipjjam, uca frutanacapa mank'asipjjaraquim.\nCasarasipjjam, ucatsti yokanacanïpjjam uqhamaraqui phuchanacanïpjjam, jupanacasti casarasipjjaracpan ucatsti wawanacanïpjjaracpan. Uca marcansti mirantapjjaraquim, jani juc'aniru tucupjjamti.\nCawquïri marcarutejj nayajj apayapcsma uca marcan asquipataqui irnakapjjaraquim, uca marcataquisti nayat mayipjjaraquita, uca marcan sumancañapatwa jutaraquini jumanacataquejj sumancañajja.\nNaya, Israelana Diosapa, take ch'amani Tatituw arsta, sapjjaracsmawa: Jan sallkjayasipjjamti cawquïri profetanacatejja jumanac taypina utji uqhamaraqui cawquïri yatirinacatejj jumanac taypina jacapjje ucanacan parlatanacapampejja; cuna samcanacaptejj jupanacajj parlapqui ucanacjja jan ist'apjjamti.\nCuntejj jupanacajj nayan sutejjaru sapctam ucanacasti c'aricamaquiwa. Janiw nayajj jupanacaru qhitancti. Naya Tatituw ucjja arsta.’\n“Naya Tatituw sista: ‘Cunapachatejj Babiloniaru pakallko tunca marajj phokhasjjani, ucapachasti nayajj jumanacatjja amtasjjäwa, cuntejj jumanacataqui arscta uca arsutajjsti phokharaquïwa, jumanacarusti cuttayanjjapjjaraquïmawa aca pachpa chekaru.\nUcapachaw jumanacajj nayaru art'asipjjetäta, ucatsti nayan ucaruw jutapjjaraquïta, nayaru mayisisa, nayasti mayisitanacamjja ist'apjjaraquïmawa.\nNayarusti thakapjjetätawa, ucatsti jicjjatapjjaraquitätawa, take chuymampi nayar thaktapjjatam laycu.\nJïsa, nayaw jumanacarojj, nayrakatajjaru puriyanipjjäma, ucatsti sarnakäwinacamjja nayaw uñj-jjaraquï. Take marcanacatwa jumanacarojj apsunjjapjjäma, uqhamaraqui take chekanacatwa apsunjjapjjäma, cawqhanacarutejj nayajj jumanacaru ananucupcsma uca chekanacata, ucatsti tantacht'asinjja, aca pachpa chekaruw jawsthapjjapjjaraquïma cawqhattejj ananucupcsma uca pachpa chekaru. Naya Tatituw ucjja arsta.’\n“Jumanacasti sapjjaractawa: ‘Tatitojj profetanacwa Babilonia marcanjja churistu’ sasa.\nQhititejj Davidan tronopan kont'atäqui, uca reyi toketjja uqhamaraqui aca marcanquir jakenacatsa Tatitojj aqham siwa: cawquïrinacatejj jumanacan familianacamäcaraqui, janiraqui jupanacajj preso apatäpquiti ucanac toketjja.\n‘Take ch'amani Tatitusti siwa: Jumanacarojj guerranacampi, mach'ampi, cunayman usunacampwa apayanipjjäma. Jumanacarojj ñusantata higonacjamwa tucuyapjjäma, uqham ñusantatätapatjja jan mank'cañjamaraqui tucuyapjjäma.\nJumanacarusti guerrampi, mach'ampi, cunayman usunacampiraquiw arcnakapjjäma. Take aca orakenquiri marcanacampisti ajjtasiyapjjaraquïmawa, jumanacarusti takenin uñjcañwa maldecipjjaraquïma, mä p'enkwa tucjapjjaraquïma, cawquïri marcanacarutï apanucuta uñjasipcäta ucansti jumanacajj ajjsarcaña, sustjascañäpjjaraquïtawa.\nJumanacajj janiw nayar sirviri profetanacajj cuna arunactejj ewjjapctam uca arunacarojj ist'apctati uca laycu, nayasti mayampi mayampwa jumanacarojj uca profetanacjja qhitanipjjaracsma, ucampis jumanacajj janiw jupanacarojj ist'apctati. Naya Tatituw ucjja arsta.\nJichhajj arunacajj ist'apjjam, cawquïrinacarutejj Jerusalén marcat Babilonia orakeru apanucupcsma take ucanaca.’\n“Colaías jaken yokapa Acab toketjja, Maasías jaken Sedequías yokapampitjja, Israelan Diosapa take ch'amani Tatitojj aqham siwa: ‘Qhitinacatejj jumanacaru, Tatitun sutipjjaru c'ari arunaca parljjayapjjtam, jupanacarojj Babilonia orakenquiri Nabucodonosor reyin amparaparuw catuyaraquï; uca reyisti jumanacan uñjcataraquiw pachpa jumanac nayrakatan jupanacarojj jiwarayani.\nUcatsti, cawquïrinacatejj Judá oraketa Babilonia orakeru apanucuyatäpqui ucanacajj cunapachatejj mayniru maldeciñ munapjjani ucqhajj sapjjaniwa: Tatitojj jumampejj lurpan cunjämtejj Sedequías, Acab, uca paniniru Babilonianquir reyejj ninaru cancantcänjja, uqhamaraqui jumampejj lurpan, sasa.\nTake ucanacasti jumanacampejj lurasiniwa, Israel marcan sinti jach'a juchanac lurapjjatam laycu. Jake masiman warmipampiw jumanacajj jucha lurañan sarnakapjjtajja, cuntejj nayajj jan sapcsma ucanacaracwa nayan sutejj-jjaru parlapjjtajja. Nayajj ucjja sumwa yatta, naya quipcaw uñjta. Naya Tatituw ucjja arsta’ ” sasa.\nTatitusti Jeremiasaruw saraquïna, Nehelamanquiri Semaías jakeru aqham sañapataqui:\n“Israelan Diosapa, take ch'amani Tatitusti siwa: ‘Jumasti pachpa juman sutimjjaruw mä carta apayaractajja, take qhitinacatejj Jerusalén marcan jacapqui uca jakenacaru, uqhamaraqui Maasías jaken yokapa Sofonías chacharusa, uqhamaraqui take sacerdotenacarusa. Uca cartansti Sofoniasarojj aqham saractawa:\nTatituw jumarojj sacerdotet usctam, Joiada lanti, uqhamata templonjja mä jilïrit uñt'atäñamataqui. Ucat mä lokhe jaketejj jutasin profetäcaspas uqham parlani ucapachasti, jumajj catusin carcelaru cadenanacampi ñach'antasin apantañama.\n¿Cunataraqui Anatot chekanquiri Jeremiasarusti jan preso catunttasti? Jupajj jumanacarojj mä profetäcaspas uqhamaw parljjayapjjtam.\nBabilonia orakerusa mä carta apayanipjjaraquitojja aqham sasa: Jumanacan uqham jaya marcancapjjañamajja jaya maranacäniwa, uca laycu utanac utachasipjjam, suma chhijnoktapjjaraquim, achunac churiri kokanac ayrusipjjaraquim, ucatsti uca achunaca mank'apjjaraquim’ ” sasa.\nSofonías sacerdotesti Jeremías profetataquejj uca cartjja leet'arapiraquïnwa.\nUqhamasti Tatitojj profetaruw parlaraquïna, aqham sasa:\n“Take qhitinacatejj uca jaya marcaru apanucuyatäpqui ucanacarusti aqham sasa ewjjaraquim. Naya Tatituw arsta: Niyaquejjay Nehelam chekanquiri Semaías jakejj nayan sutejj-jjaru uqham sasa parljjayapjjstamjja, nayasti janiw juparojj qhitancti, jumanacarusti c'ari arunacwa parljjayapjjtamjja.\nNaya, Tatituw, arsta, Semaiasaru wawanacaparusa mutuyaraquïwa. Aca marcanjja jan wawaniw sarnakapjjani. Cuna asquinactejj marcajjaru apayancä ucanacjja janiw jupanacajj catokapcaniti, parlatanacapampi jakenacaru naya toke sayt'asiyatap laycu. Naya Tatituw ucjja arsta.”


Citizen Media · Llamayu phaxsi, 2013 · Global Voices Aymarata\nCitizen Media · Llamayu phaxsi, 2013\nIsturyanaka Aka tuqita Citizen Media Ta Llamayu phaxsi, 2013\nDigital Activism 25 Llamayu phaxsi 2013\nJorge Rafael Videlax dictadura militar argentino ukhamanwa jichhax jiwataxiwa\nLatin America 24 Llamayu phaxsi 2013\nKimsaqallq tunka paqallqun (87) maranakanikasax qhip qhipa argentino ch’amamp apnaqir jaqinak t’aqhisiyawitat Jorge Rafael Videla taripat jilax jiwxi.\nLatin America 20 Llamayu phaxsi 2013\nMedio Oriente & Norte África 18 Llamayu phaxsi 2013\nKirguistán 13 Llamayu phaxsi 2013\nArte y Cultura 5 Llamayu phaxsi 2013\nSmartphone ukamp phutunak apsuñ muntati? Jichhax Wikimedia Commons ukar aski yatichäwin phutunakam apkatañatakix janiw utamar puriñ suyañamaxiti, repositorio libre de imágenes Wikipedia uka apnaqas ukat juk'amp proyectonaka.\nLatin America 3 Llamayu phaxsi 2013\nLima markanktati ukat internet ukar arxatañ munasmati? aka Campamento por la Libertad 2013: ukax Lima markan pä uruw cultura libre ukat activismo ukxat apasïni. Aka 4 ukat 5 uru aka llamayu phaxsina, walja activistas, diseñadores, linuxeros, artistas audiovisuales, arxatirinaka (abogados) ukat yatiyirinaka (comunicadores) ukanakaw Acción colaborativa de comunicación radical en...


¿Kunatsa Diosax tʼaqhisiñanaka utjayaskakpacha? — Watchtower INTERNETANKIR BIBLIOTECA\nbh 11 yatichäwi págs. 106-114\n¿Kunatsa Diosax tʼaqhisiñanaka utjayaskakpacha?\n¿KUNATSA TʼAQHISIÑANAKAX UTJPACHA?\nMÄ JAN WALTʼÄWIW UÑSTI\n¿KUNATSA DIOSAX JICHHAKAM SUYPACHA?\n¿KUNJAMSA DIOSAN CHURÄWIPA KATUQASAXA SARNAQÄTA?\n¿Kunatsa tʼaqesiñajj utjpacha?\nYatiyañataki, Jehová Diosan Apnaqäwipat yatiyaski (yatiyir sarañataki) 2017\n¿Diosat taqinirus tʼaqhisiypachistu?\n¿Kuna jan waltʼäwisa Edén huertan uñstäna?\n¿Kunjamsa Diosax tʼaqhisiñanaka askichani?\n1, 2. ¿Kunanakasa tʼaqhisiyistu, ukat kunsa jaqinakaxa jisktʼasipxi?\nMÄ MARKAX chʼaxwankkäna ukhaxa waranq waranqa wawanakamp warminakampiw jiwarapxatayna. Uka jiwatanakax mä pʼiyar allintatäpxänwa, ukat crusanakampiwa muyuntayapxatayna, ukat uka crusanakanxa “¿kunatsa?” sasa qillqxatatänwa. Jachañan uñjasirinakax ukhampunwa jisktʼasipxi. Kunapachatï chʼaxwäwinakana, uraq khatatïwinakana, usuntañanakana ukat kuna jan waltʼäwinakansa familiaranakax jiwxapxi, utasa allthapit uñjasxi ukat wal tʼaqhisipxi ukhawa ukham wali llakita jisktʼasipxi. Kunatsa uka llakinakaru purtʼasipxpacha, ukwa yatiñ munapxi.\n2 ¿Kunatsa Diosax tʼaqhisiñanak utjayaskakpacha? Jupatï taqi chʼamani, chiqakankañani, yatiñani ukat munasiri Diosächixa, ¿kunatsa uñisiñanakas jan wali luräwinakas aka Uraqin utjaskakpacha? Inasa ukham jisktʼasirïsta.\n3, 4. 1) ¿Kunatsa Diosax tʼaqhisiñanaka utjayaskakpacha sas jisktʼasiñax walïskpachati, khitit parlasasa uk amuytʼasna? 2) ¿Kamspachasa Jehová Diosaxa jan wali luräwinakampita ukat tʼaqhisiñanakampitxa?\n3 ¿Ukham jisktʼasiñax walïskpachati? Ukham jisktʼasisax janis Diosar respetksna ukat janis iyawsäwinïksna ukham yaqhipanakax amuyapxi. Ukampisa, ukxa Biblia liyisaw yatxatäta, Diosan yupaychirinakapax niya ukhamwa jisktʼasipxarakiritayna. Habacuc profetax akham sataynaw Jehová Diosaruxa: “¿Kunatsa ukataq llakisiñanaka, tʼaqhisiñanaka uñjayista? Nayax tʼaqhisiyañanakampi, tukjañanakampi muyuntatätwa; ukhamarak quejasiñanakasa, chʼaxwañanakasa, taqi chiqanwa utjixa” sasa (Habacuc 1:3).\n4 Ukham jisktʼasitapatxa, ¿kunatsa ukham parlta sispachänati Jehová Diosax Habacuc chacharuxa? Janiw ukham tuqinuqkänti. Jan ukasti, uka arunakapaxa Biblian qillqatawa. Ukat juparuxa sumwa uka tuqit amuytʼayäna, iyawsäwipasa jilxatarakïnwa. Jehová Diosaxa ukwa jumatakix munaraki. Amtañäni Bibliaxa akham sasaw yatichi: “Jupasti jumanakatxa llakisirakiwa” sasa (1 Pedro 5:7). Taqi jaqinakat sipansa, Diosaxa jukʼampwa jan wali luräwinaksa tʼaqhisiñanaksa uñisi (Isaías 55:8, 9). Ukhamasti, ¿kunatsa tʼaqhisiñanakax utjaskakpacha?\n5. ¿Kunat tʼaqhistan sapxisa, ukat kunsa Bibliaxa yatichi?\n5 Kunayman yupaychäwinkiri jaqinakawa yatichirinakaparu ukat sarayirinakaparu akham jisktʼasipxi: “¿Kunatsa wal tʼaqhistanxa?” sasa. Ukat yatichirinakapaxa, Diosan munañapawa sasaw sapxi, ukat kunatï pasañapäki, jan walinakasa pasañapäki uksa Diosawa nayratpach amtäna sasaw sapxaraki. Diosan thakinakapaxa jan amuyañjamawa, ukat maynix jiwxi ukhaxa alaxpacharuw Diosax apasxi, wawanakarusa alaxpacharuw jupampïñataki apasxi sasaw walja jaqinakaru yatichapxi. Ukampisa, kunjamtï yatiqktaxa, Jehová Diosaxa janipuniwa jan walinakxa lurkaspati. Bibliaxa akham siwa: “¡Taqi chʼamani Diosax janiw kuna jan walsa lurkaspati, janirakiw kunatix jan chiqapaki uksa lurkaspati!” sasa (Job 34:10).\n6. ¿Kunatsa walja jaqinakaxa Diosaw tʼaqhisiypachistu sasax sapxi?\n6 ¿Kunatsa Diosaw tʼaqhisiypachistu sasa Diosar juchañchasax jaqinakax pantjasipxi? Niyakixay Diosax taqi chʼamanïchixa jupaw akapach apnaqpacha sasaw sapxi. Kunjamtï 3 jaljan yatiqktanxa, Biblian chiqa yatichäwipwa jan yatipkiti. Akapachax Supayan apnaqatawa, uk yatiqtanxa.\n7, 8. 1) ¿Kunjamsa jaqinakaxa akapach apnaqiripjam sarnaqapxixa? 2) ¿‘Juchanïtasasa’ ukat ‘chijir puriñasa’ kunatsa tʼaqhisiyistu?\n7 ‘Taqi akapachaxa Supayan munañapankiwa’ sasaw Bibliax yatichi (1 Juan 5:19). ¡Ukaw sum qhanañchistu! ‘Aka uraqin jaqinakaru wali sallqjañanak lurir’ Supayjamawa jaqinakaxa sarnaqapxi (Apocalipsis 12:9). Sallqjiri, uñisiri ukat jan sinttʼasiriw Satanasaxa. Ukatwa jupan apnaqat akapachaxa uñisiñanakampi, sallqjasiñanakampi, jan sinttʼasisa jan walinak lurañampi phuqantataxa. Ukatwa tʼaqhisiñanakaxa utji, ukäspawa nayrïrixa.\n8 Payïrix akarakïspawa, kunjamtï 3 jaljan yatiqktanxa, Edenanwa nayrïri chacha warmixa Diosar kutkatasipxätayna, ukatwa taqinis juchararätanxa. Ukat jaqixa jupatakikiw taqi kunsa munaski, jilankañakwa munaski, ukatwa chʼaxwañanakasa, tʼaqhisiyañanakasa, jan waltʼäwinakasa utjixa (Eclesiastés 4:1; 8:9). Kimsïrix akarakïspawa, awisaxa “jan waltʼañax taqiniruw puri” siw Bibliaxa, ukatwa tʼaqhisiraktanxa (Eclesiastés 9:11). Niyakixaya akapachaxa Jehová Diosampi jan apnaqatäkchixa, jan walinakaxa utjakipuniwa. Ukhamaxa, jan walïwjana jan ukaxa jan wali horasan jikxatasisaxa jaqinakaxa chijirusa puripxakispawa.\n9. ¿Kunatsa Jehová Diosax suma amtanïpachawa tʼaqhisiñanak jan tukjañataki sasax sisna?\n9 Diosax janiw tʼaqhisiñanak apankiti, uk yatiñax wal chuymachistu. Jupax janiw chʼaxwäwinakaru, jiwayasiñanakaru, tʼaqhisiñanakaru, uraq khathatinakaru aptʼkistuti. Ukampisa, ¿kunatsa tʼaqhisiñanak utjayaskakpacha? Uk amuytʼañäni. Taqi chʼamanïchixa, tʼaqhisiñanakarux tukjaspawa. Ukatxa, ¿kunatsa jan tukjpacha? Jehová Diosatxa yatxtanwa, Jupaxa wali munasiriwa, ukhamaxa, uka jan walinak tukjañatakix suma amtanïpachawa (1 Juan 4:8).\n10. ¿Kuna tuqitsa Satanasaxa qallasitayna, ukat kunjamsa?\n10 Kunatsa Diosax tʼaqhisiñ utjayaskakpacha, uk yatiñatakixa, taqi jan waltʼañanakax qalltkäna uka tuqit amuytʼañäni. Kunapachatï Supayax Adanampiru Evampiru Jehová Diosar jan istʼayasa juchachasiykäna ukhaw mä jan waltʼäwix uñstäna. Satanasax janiw Jehová Diosan chʼamaparux qallaskänti, taqi chʼamanïtapxa yatïnwa. Jan ukasti, Jehová Diosan apnaqäwiparuwa qallasitayna. Diosax kʼariwa ukat kusisit jakasipxañamsa janiw munkiti sasaw satayna, Diosax jan wali apnaqirïkaspasa ukhamwa Supayax satayna (Génesis 3:2-5). Ukatxa, jaqinakaxa jan Diosampi apnaqayasisax jukʼamp sumwa sarnaqasipxaspa siskaspas ukham säna. Ukhamatwa Jehová Diosan apnaqäwiparu qallasïna.\n11. ¿Kunatsa Jehová Diosax kutkatasirinakaru Edenan jan tukjkäna?\n11 Adanampi Evampixa Jehová Diosaru kutkatasisaxa, “walsa jan walsa munañasarux lurasksnawa, janiw Diosampipuni apnaqayasksnati” sapkaspänsa ukhamänwa. ¿Kunjamsa Jehová Diosaxa uka jan waltʼäw askichaspäna? ¿Kunjamsa Diosax taqi angelanakaru uka kutkatasirinakax pantjasitanakap uñachtʼayasapänxa? ¿Kunjamatsa Jupan amtäwipaxa wali askipunïtap uñachtʼayasapänxa? Diosax jankʼakiw uka kutkatasirinakaruxa tukjañapäna ukat yaqha chacha warmi lurañapäna, sasaw yaqhipanakax sapxi. Ukampisa, aka Uraqxa kusipachaptayaña ukat Adán Evan wawanakapampi phuqantayañwa Diosax amtäna, uka amtapxa nayrawa qhanañchxatayna (Génesis 1:28). Ukat Jehová Diosaxa amtanakapxa phuqapuniwa (Isaías 55:10, 11). Edén huertana uka kutkatasirinakaru tukjasapäna ukhaxa, janiwa suma Apnaqirïtapxa uñchatʼaykasapänti.\n12, 13. Akapachaxa Satanasampi apnaqatawa ukat jaqinakasa jupanakpachawa apnaqasipxi, Jehová Diosax ukxa janiw jarktʼkiti, ¿kuna uñachtʼäwimpisa uka amuytʼsna?\n12 Uk amuytʼañatakix mä profesorat parltʼañäni, uka yatichirix matematicsa yatichkaspa ukham sañäni. Akatjamat kutkatasir mä chʼikhi waynaxa, “yatichirix janiw sum yatichkiti, nayawa jupat sipansa sum yatichañ yatxa” sas saytʼasispa. Ukat yaqha yatiqirinakax yatichir contra saytʼasxapxarakispa chiqäpachaw sasa. ¿Kamachañapasa yatichirixa? Jupa contra saytʼasir yatiqirinakar alisnukuspaxa, ¿kamsapxakispas chikataxa? “Ukhamäskapunpachaw, yatiqir masinakasax yatipxpachaw” sapxaspawa. Ukat yatichirirux janiw respetxapxaspati, pantjasitap qhanstayañsa axsarkaspa ukhamwa amuyxapxaspa. Jichhaxa, mayni yatiqirinakapax jan ukham amuyapxañapatakixa, kutkatasir chʼikhi waynarux janiw alisnukkaspati, jan ukasti uka yatiqirimpiw yatichayaspa kuntix siski uk uñachtʼayañapataki.\n13 Jehová Diosaxa niya ukhamjamrakwa luräna. Amtañäni, Edenanxa janiwa Jehová Dios contra saytʼirinakaki uka qallasïwitxa yatipkänti. Jan ukasti, millón millón angelanakawa kunatï pasaskäna ukxa uñjasipkäna (Daniel 7:10). Kunjamtï Jehová Diosaxa uka jan waltʼäwi askichasapän ukaxa, angelanakaruwa ukatxa jaqinakampacharuwa walsa jan walsa amuyayaspäna. Ukhamasti, ¿kamachpachänsa Jehová Diosaxa? Satanasaxa kunjamxay jaqinakaru apnaqchini, uk uñachtʼaypan sataynawa, jaqinakasa apnaqasipxpan sarakitaynawa.\n14. Jaqinakaxa jupanakpacha apnaqasipxpan sataynawa Jehová Diosaxa, ¿ukham amtatapatxa kuna askinakasa utji?\n14 Yatichirit parlaskakiñäni, jupa contra saytʼir waynasa mayninakasa, pantjasitapxa yatichirix yatiwa. Jichhax uka yatiqirimpi yatichayaspaxa, taqinitaki askïspawa, uksa yatichirix yatirakiwa. Ukhamawa, kunapachatï profesor contra saytʼir waynax jan yatichirjamäxanixa, mayni suma yatiqirinakapaxa, profesorakipuniw sum yatichaspax sapxaniwa. Ukatxa, kutkatasir yatiqirinakaru alisnukuni ukhasa yatipxaniwa kunatsa alisnukuxa. Ukhamarakiwa, kunapachatï Satanasana arkirinakapana pantjasitanakapaxa qhanstani, ukat jaqinakasa janiraki jupanakpacha apnaqasirjamäpkaniti, ukanak sum yatisini ukhaxa suma angelanakatakisa suma jaqinakatakisa askïniwa, ukwa Jehová Diosax yatïna. Uka tuqitxa akham sasawa Jeremías profetaxa satayna: “Tata, nayax yattwa jaqix janiw alaskiti pachpa jakañapxa, janirakiw tukuyawipsa munañapar apnaqkaspati” sasa, uka chiqa yatichäwxa yatipxañapänwa (Jeremías 10:23).\n15, 16. 1) ¿Kunatsa Diosax tʼaqhisiñanaka utjayaskakpacha? 2) ¿Kunatsa Diosax ñanqha luräwinakatsa chijinakatsa jan jarkʼaqkpachistu?\n15 Ukampisa, ¿kunatsa Diosax tʼaqhisiñanak jichhakama utjayaskakpacha? ¿Kunatsa jan walinakxa jan chhaqtaypacha? Kunanaksa profesorax jan lurkaspa uka tuqit amuytʼañäni. Mä tuqitxa, yatichirixa janiwa kutkatasir yatiqiriruxa jarkʼkaspati, jan ukasti yatichayaspawa. Maysa tuqitxa, janiwa juparu yanaptʼkaspati. Ukhamarakiwa, Jehová Diosaxa akanakwa jan lurkänti. Mä tuqitxa, Supayarusa arkirinakaparusa janiwa jarkʼkänti munañanakapa lurapxañapatakixa. Ukatakisti tiempowa munasïna. Waranq waranqa maranakawa jaqinakaxa kunaymanit apnaqasiñ yantʼapxi ukatxa ciencia tuqinsa yaqhanak tuqitsa nayraruwa sartasipki. Ukampisa, kʼarimpi aynachtʼayasiñasa, pisinkañasa, jan wali luräwinakasa ukat chʼaxwäwinakasa jilxattaskakiwa. Ukhamaxa qhanawa, jaqinakana apnaqäwinakapaxa janiw kunatakïkisa, jan waliruw aptʼistu.\n16 Pä tuqitxa, Jehová Diosax janiwa Satanasaru akapach apnaqañ yanapkiti. Diosatï chijinakata, jiwayasiñanakata ukat jan walinakata jarkʼaqkistaspaxa, ¿janiti kutkatasirinakaru yanapkaspa? Tʼaqhisiñanakat qhispiyatäsnaxa, ¿janiti jaqinakax jiwasanakpachax apnaqasisksnawa sasax sapxkaspa? Jehová Diosatï ukham luraspa ukhaxa Supayarusa yanapkaspa, kʼarïkaspasa ukhamäspawa. Ukampisa, “Diosax jani[puni]w kʼariskaspati” (Hebreos 6:18).\n17, 18. Supayasa, jaqinakan apnaqäwipasa tʼaqhisiñanakwa apani, ¿Jehová Diosaxa kamachanisa taqi uka tʼaqhisïwinakaruxa?\n17 Diosarux nayratpachwa kutkatasipxi, ukax jan walinakaruw aptʼistu, ¿kamsakismas uka tuqitxa? Amtañäni, Jehová Diosax taqi chʼamaniwa. Ukhamaxa, taqi jan waltʼäwinakxa askichaspawa, jïsa, askichaniwa. Aka Uraqixa waliptxaniwa ukatxa kusipachaptayatäxaniwa. Jesusan luqtasïwiparu iyawsir jaqinakan juchanakapax pampachatäxaniwa, janiw jiwxapxaniti, ukat jiwatanakasa jaktanxapxaniwa. Ukhamatwa Diosaxa ‘Supayan luratanakap’ Jesusampi tʼunjayani (1 Juan 3:8). Kunapachaxay wakischini ukhaw Jehová Diosax taqi ukanakxa lurani. Kutkatasirinakaru ukaratpacha tukjasapän ukhaxa janiwa kunatï chiqäki ukxa yatkasänti, janirakiwa juparus yupaychkasänti, Diosax wali llampʼu chuymampiw uñjaskistu, ukatwa wal kusistanxa (2 Pedro 3:9, 10). Ukañkamasti, Diosaxa juparu taqi chuyma yupaychañ munir jaqinakaruw thaqhaski ukat kunayman jan waltʼäwinakampi phuqantat akapachan aguantañsa yanaparakiwa (Juan 4:23; 1 Corintios 10:13).\n18 Inasa yaqhipanakax akham sapxchispa, Diosatï Adanampiru Evampiru taqi kunan iyawsir lurasapän ukhaxa janiwa tʼaqhisiñanakaxa utjkasapänti sasa. Kunatsa jan ukham lurkäna, uka yatiñatakixa ak amtañäni, kuntï Diosax jiwasaru churkistu uka mä jachʼa churäwi.\n19. ¿Kuna suma churäwsa Diosat katuqtanxa, kunjamsa uk uñjañasa?\n19 Kunjamtï 5 jaljan yatiqktanxa, jaqinakaxa taqi kunsa chuymat luriri, mä arunxa, amtasarjam sarnaqiri luratätanwa. Wali askipuniw uka churäwixa. Diosaxa kunayman animalanakwa luratayna ukat janiw jiwasanakjamäpkiti. Jaqinakax autonakwa lurapxi, ukat jaqin apnaqatakiw uksarus aksarus sartixa. ¿Diosax ukham luristaspäna ukhaxa kusisitati sarnaqasisäna? Janiw ukham luratäktanti, ukatwa wal kusistanxa. Taqi kunsa chuymat luriri jaqïtanwa, kuna kasta jaqïñänisa, kunjam sarnaqäwiniñänisa, khitinakampisa sarnaqañäni uk amtasarjamaw lurtanxa. Ukham sarnaqasiñxa wal muntanxa, ukat Diosaxa ukham sarnaqasiñaswa munaraki.\n20, 21. ¿Kunjamsa taqi kunsa chuymat lurañäki Diosan uka churäwipa katuqasaxa sum sarnaqasma, ukat kunatsa ukham munañasaxa?\n20 Jehová Diosaxa janiwa maynimpi jariyataki yupaychayasiñ munkiti (2 Corintios 9:7). ¿Mä awkisa jan ukax mä taykasa wawaparu jariyasakiti “walpun munassma” sayasiñ muni? ¿Jan ukax taqi chuymacha “walpun munassma” sayasiñ muni? Ukhamaxa akham jisktʼasiñamawa: “Taqi kunsa chuymat luriri, amtajarjam sarnaqiri Diosan luratästxaya, jichhax, ¿kunjamsa nayax ukarjama sarnaqäxa?” sasa. Supayasa, Adanampi Evampisa ukham inuqatäkasaxa jan walpunwa lurapxäna, Jehová Diosaruwa qallasipxäna. ¿Jumasti? ¿Kuns luräta?\n21 Taqi kunsa chuymat luriri, mä arunxa, amtasarjama sarnaqir luratätanwa, uka suma churäwi katuqasaxa jumax sumwa sarnaqasma. Jehová Dios tuqit saytʼasiri millón millón jaqinakamp chikäsmawa. Uka jaqinakaxa Jehová Diosarux walpun kusisiyapxi, kunattixa Satanasaxa kʼarïtapa ukat jan wali apnaqirïtapwa uñachtʼayapxi (Proverbios 27:11). Jumatix ukham suma jakasiña ajllismaxa ukhamwa uñachtʼayarakisma. Jutïr jaljanwa uka tuqita jukʼampi yatxataskañäni.\nKUNSA BIBLIAX YATICHI\n▪ Janiw Diosax jan walinakaru aptʼkistuti (Job 34:10).\n▪ Jehová Diosax kʼariwa ukat janiw kusisiñasxa munkiti sasaw Supayax Diosan Apnaqäwiparuxa qallasitayna (Génesis 3:2-5).\n▪ Jehová Diosaxa Yuqapar Apnaqirit uttʼayasinwa taqi tʼaqhisiñanakxa tukjayani, ukatxa taqi jan walinaksa askichayani (1 Juan 3:8).\n[106, 107 jananakan fotopa]\nJehová Diosaxa taqi tʼaqhisiñanakaruwa tukjani\n[110 janan fotopa]\n¿Yatiqirixa yatichirit sipansa sumt yati?\n[113 janan fotopa]\nDiosawa tʼaqhisiñanakan aguantañ yanaptʼätamxa


Global Voices Aymarata » Islandia jikxatasiw ch’iyarata kunalaykutix mä jaqiw pallapallanakan illapt’at uñjasi · Global Voices Aymarata » Print\nJaqukipäw uñt'ayata/apkatata 22 jallu qallta phaxsi 2013 17:26 GMT 1\t · Qillqiri PRI/PRX's The World (es) ukan jaqukipiri\tMarta Gebrié, Martha Valencia Intimayta\nCategoria-naka: Europa Occidental, Islandia, Citizen Media, Derecho, Governance\nAka qillqataxa ukhamarak radiot waraqt’atax aka Traci Tong para The World akax uñstawayiwa PRI.org  [en] pä waranq tunka kimsan marana, kimsur jalluqallt phaxsita ukhamarak uñacht’asiwayi mä amtawi .\n“Jach’a markax sustjatawa. Akhamax mulljañax janiw markasan utjkiti” ukham sawayiwa aka Thóra Arnórsdóttir jaqixa, yatiyawinak luririx RUV, la akasa jach’a uñacht’aw yatiyawtuqina. Phisqatun llatunkan maran chachatx arst’awayiw mä jaqix pallapallan illapt’ataw jiwayatatana pasir urunakana. edificio jakir jaqix pallapallanakaw qalltatana illapt’aña.\n“Markax janiw pallapallanakapan phusilanak apañap munkiti kunalaykutix akax jan walt’awinak apanispha, markachirinakatakix mä ñanqhachawiwa”, Arnórsdóttir jupax ukham sasaw qhanancht’awayi. ” akax markasatawa. Phusilanakax kuna ch’umi uywanak katjañatakiwa, mä deportikaspas ukhama ukatx janipuniw uñjatakiti”.\n“Wali yaqata Arnórsdóttir tatax sawayiwa, “kunalaykutix janiw khitiruw jakañxa khitirus apaqañax churmaru purkasphati”.\n“Aka jach’a markan jakañatakix ukhamarak mä tantachawir mantañamatakix ukatakix mayipxtamw jumax silq aruskipasiñak jiwt’ayasiñama jan yaqhanakar phiñasiyañataki. Janiw utjkiti mä Ministro jan ukax mä mark p’iqinchirir qhip nayr uñjirixa. Janiw jiwasax kunas jaqukiptañap munktanti. “\nURL to article: https://aym.globalvoices.org/2013/12/6260\n akax uñstawayiwa PRI.org: http://www.pri.org/stories/2013-12-03/iceland-grieves-after-police-kill-man-first-time-its-history


Jesusaw bautisasïna | Jesusan sarnaqatapa\nJESUSAJJ BAUTISASKÄNA UKHAW DIOSAJJ JUPAR AJLLÏNA\nJEHOVÁ DIOSAJJ JESUSAROJJ WAWAJAWA SASAW SÄNA\nBautisir Juanajj sojjta phajjsinakaw Diosan arunakap yatiyjjäna. Ukhaw Jesusajj Jordán Jawirar saräna. Ukapachajj Jesusajj niya 30 maranëjjänwa. ¿Kunarus Jesusajj ukar sarpachäna? Janiw aleq visitirikejj sarkänti, ni kunjamsa Juanajj yatiyaskäna uk uñjirikis sarkänti, jan ukasti bautisayasiñatakiw saräna.\nUkampis Juanajj Jesusar akham sänwa: “Antisas nayaw jumampi bautisayasiñajajja, ¿kamisarak nayampi bautisayasir jutätasti?” sasa (Mateo 3:14). Juanajja, Jesusajj Diosan Yoqapätap yatïnwa. Amtañäni, Mariajj usurïkasin Elisabetar visittʼir saräna ukhajja, Juanajj taykapan purakapankkäna ukhajj kusisiñat onjjtänwa. Ukjja Elisabetajj Juanar yatiypachänwa. Ukatjja Juanajj kunjamsa angelajj Mariar wawanïyätaw sasin yatiyäna, kunjamsa Jesusajj naskäna uka arumajj awatirinakar walja angelanakajj uñstkäna uksa yatpachänwa.\nJuanajj juchanakapat arrepentisirinakarukiw bautisäna. Jesusajj janiw juchanïkänti, ukatwa Juanajj Jesusar jan bautisañ munkänti. Ukhamäkchïnsa Jesusajj Juanar sänwa: “Jichhajj iyawsakim, ukhamatwa kuntï Diosajj munki ukanak phoqañäni” sasa (Mateo 3:15).\n¿Kunatsa Jesusan bautisasiñapajj wakisïna? Jesusajj janiw juchanakat arrepentisitapat bautisaskänti, jan ukasti Awkipan munañap lurañatakiw bautisasïna (Hebreos 10:5-7). Jesusajj carpinterönwa, jichhajj kunanak lurañapatakisa alajjpachankir Awkipajj khitanïna uk phoqañwa qalltañapäna. ¿Jesusajj bautisasiñapäkäna ukhajj kunas pasañapäna uk Juanajj yatpachänti?\nQhepatjja Juanajj akham sänwa: “Umamp bautisir khitankitu ukajj akham sasaw nayar situ: ‘Espíritu santo saraqanir uñjäta, mayni patjjankatap uñjarakïta ukhajja, ak yatiñamawa, jupaw espíritu santompi bautisirejja’” sasa (Juan 1:33). Juanajj maynir bautiskasina espíritu santo saraqanir uñjañwa suyaskäna. Jesusajj bautisasisin umat mistüna ukhajja, palomar uñtataw Diosan espiritupajj saraqanïna. Ukajj Juanajj suykäna ukarjamapuniw pasäna (Mateo 3:16).\nJesusajj bautisaskäna ukhajja “alajjpachaw jistʼartäna”. ¿Kun sañsa ukajj muni? Bautisasisinjja, kunanaktï janïr aka oraqer jutkasajj alajjpachan lurkäna taqe ukanakwa Jesusajj amtpachäna. Ukatsti, Jehová Diosan Yoqapjamajj kunjamsa espíritu cuerponi alajjpachan jakasïna, kuna cheqa yatichäwinaksa Diosat yateqäna, taqe ukanakwa amtpachäna.\nUkatsti mä aruw alajjpachat istʼasirakïna, akham siri: “Jupajj Wawajawa, wali munatawa, nayajj wal jupat kusista” sasa (Mateo 3:17). ¿Uka arojj khitin arupäpachänsa? Janiw Jesusan arupäkänti, jupajj Juanampïskänwa. Uka arojj Jehová Diosan arupänwa. Ukhamajj Jesusajj janiw Diosäkiti, jan ukasti Diosan Yoqapawa.\nJesusajj nayrïr Adán chachjam Jehová Diosan wawapänwa. Jesusan bautisasitapat qellqañ tukuyasajj Lucas discipulojj sänwa: “Jesusajj Diosan arunakap yatiyañ qalltäna ukhajja, niya kimsa tunka maranïnwa. Kunjamtï jaqenakajj sapkänjja, jupajj Josean yoqapänwa, [...] Helí chachan yoqapänwa, [...] Davidan yoqapänwa, [...] Abrahanan yoqapänwa, [...] Noé chachan yoqapänwa, [...] Adanan yoqapänwa, Adanajj Diosan wawapänwa” sasa (Lucas 3:23-38).\nJesusajj Adanjam jaqënwa, jupjam Diosan wawaparakïnwa. Ukampis bautisasïna ukhajja, Jesusajj Diosan Wawapjam alajjpachar sarasaw jutïrin mä espiritur tukuñapäna, ukwa amuyjjäna. Ukhamatwa Jesusajj Diosan cheqa yatichäwinakap yatichañatakisa jakañar apir thaki uñachtʼayañatakis wakichtʼatäjjäna. Jucharar jaqenak layku jakañap aptʼasiñatakejj kunanakas wakisïna uk lurañwa qalltarakïna.\nBautisir Juanajj Jesusar uñtʼänwa sasinjja, ¿kunatsa sissna?\nJesusajj janiw juchanïkänti, ¿kunatsa bautisasiñapajj wakisïna?\nJuanajja Jesusjjar espíritu santo saraqanir uñjañwa suyaskäna sasinjja, ¿kunatsa sissna?


Zacarías 14 - Holy Bible [Aymara Bible 1997] - (Zac 14)\nTatitun urupajj jutasquiwa, Jerusalén, cunapachatejj yänacam aparasajj laquirpayatäcani juma taypinjja uca urojja,\nUcatsti Tatituw misturaquinejja uca marcanacampi nuwasiñataqui, cunjämatejj nayrïr nuwasïwi urunacanjj lurcänjja uqhamaraqui.\nUca uruw Tatitojj cayup tact'asinejja Olivos kollu patjjarojja, ucasti Jerusalén uñcatasinquiwa, inti jalsu tokena. Mä jach'a valleraquiw jist'artaraquini inti jalsut jalanta tokeru, payaruraquiw jaljtayanejja Olivos kollurojja. Chicat kollusti jitt'araquiniwa amsta tokeru, maynïr chicatasti aynacha tokeruraqui.\nJumanacasti uca pä kollu taypin valle kheparcanejja ucanjama jaltjjapjjaraquïta, ucasti puriniwa maysäjjanquiri Azal orakcama. Jumanacasti jaltjjapjjätawa cunjämatejj nayra awquinacamajj Uzías rey Judá marca apnakcän ucqhajj orake qhatati sartipanjja jaltjjapjjänjja uqhama. Tatitu Diosajjasti takpacha cheka jakenacampiw jutani.\nUca urojja janiw thayasa juyphisa utjcaniti.\nUca mä sapa urutsti Dios sapaquiw yatejja. Uca urunsti janiw amuyascaniti urütapasa arumätapasa, arumäcanisa khanaquïscaniwa.\nUcasti Jerusalenatjja misturaquiniwa suma k'oma uma, ucasti jalascaquiniwa juyphipachasa junt'upachasa, chicata umasti jalaraquiniwa Mar Muerto kotacama, mä chicatasti jalaraquiniwa Mediterráneo jach'a kotaru.\nUca uruw Tatitojj take acapacha apnakanejja. Jupa sapaquiw Tatitünejja, sutipasti mä sapaquiraquïniwa.\nTake marcpachaw mä pamparu uñtata tucjjapjjaraquinejja Geba marcat Rimón orakcama Jerusalenat aynach tokena. Jerusalenasti altoncaniwa, ucanracwa jacasipjjani. Benjaminan puncupata ángulo Puncucama (cawqhatejj Nayrajj Puncücäna), Hananeelan torrepata reyin prensampi aceite ch'irwañapcama.\nJïsa, Jerusalenajj jaken utjatäniwa, janiw wasitat t'unjatäcjjaniti. Jakenacapajj jan cunan camachcañaw jacasipjjani.\nCawquïr marcanacatejj Jerusalenampi nuwasipcän ucanacarojja Tatitojj walpuni mutuyanejja, jakenacarojj jacquirpacharuw janchipas ñusantanejja, nayranacapas pachparuw ñusantaraquinejja, lajjranacapas laca pachparuraqui.\nUca Tatitun urupanjja sustjasiñaw phokhantanejja. Sapa mayniraquiw jac'apancqui ucarojj amparat catuntanejja, amparanacapsti aptapjjaraquiniwa maynit maynicama nuwasiñataqui.\nCuna mutuyäwitejj jakenacjjaru purcanejja, uca quipcaraquiw uñisirinacan campamentopan utjqui uca caballonacjjaru, mulanacjjaru camellonacjjaru, asnonacjjaru, take animalanacjjaru puriraquinejja.\nUca pasatatsti, Jerusalenampi nuwasipcän uca marcanacat jilt'iri jakenacasti sapa maraw take ch'amani Tatitu Reyiru yupaychiri sarapjjani Chhujlla fiestanac lurañataqui.\nCawquïritejj acapachanquir marcanacat jan Jerusalenanquiri take ch'amani Tatitu Reyiru yupaychiri sarapcani uca orakenacarojj janiw jallojj purcaniti.\nEgipcionquir jakenacatejj jan sarapcanejja, Tatitojj mutuyaniwa, uca quipcaraquïniwa cawquïr marcatejj jan Chhujllanac fiesta luriri sarcani ucataquejja.\nUcäniwa mutuyäwejj Egiptotaqui, take marcanacataqui jan Chhujllanac fiesta luriri sarapcani ucanacataquejja.\nUca urojja caballonacan campanillanacapasa “Tatitur catuyata” sat kellkanacanïniwa. Ucapachaw templonquir phuqhunacasa kollanaraquïni altar nayrakatanquir jach'a tasanacjamaraqui.\nTake phuqhunacaw, Jerusalén marcansa Judá marcansa loktatänejja take ch'amani Tatiturojja. Qhitinacatejj mä sacrificio loktiri sarapcani ucanacajj uca phuqhunacaruw loktat uywanacan aychapa khatiyapjjanejja. Uca urunjja janiw juc'amp utcjjaniti alaquipa jakenacasa take ch'amani Tatitun templopanjja.


Aymara, Dramas: Piece 061 – Mä machak warawara 1 | Waters of Life for Children\nHome -- Aymara -- Perform a PLAY -- 061 (A new star 1)\n61. Tatit Jesusajj wawanacarojj mun Mä machak warawara 1\nWarank warawaranacawa alajj pachan khanascäna. Mä khawkha jakenacawa Babilonianjja cielo uñchuquisipcäna.\nSabio 1: “¡Uñjapjjam, machak warawarawa! Janiw cunapachas uqham warawarajj uñjasiriquiti.”\nSabio 2: “Chekawa. Mayac uñsti uca warawarajja. ¿Camsañs muni?”\nAca jakenacajja atronomíat wal yatpjjäna, warawaranacatsa. Thakhapjjataynawa papironacana uqhamaraqui kalanacan kellkatanacansa – ucanacaruwa nayrajj kellkapjjäna – ucan catupjjataynawa cun sañs munqui uca.\nSabio 1: “Acajjaya. Uca warawarajj judíonacan reyipaw nasjje uc sañ muni.”\nSabio 2: “¡Mä jach’a reyi! Thakhañaniy yupaychañataqui. Jiwasanacan reyïraquiniwa.”\nJesús, wiñay reyijja yuritaynawa. Diosajj nayrakat awatirinacaruw yatiyatayna uqhamarac aca Babilonia yatiñaninacaru.\nUca yatiñaninacajja cuntejj waquiscänjja ucanac camellonacaparuw jaya viajetaqui cargt’apjjatayna uqhamaraqui regalonacampi.\nSarapjjañanacapänwa waranka kilometronaca. Phajjsinacawa viajapjjañapana. Jesurar uñcatañajja wali jach’änwa. Yupaychañ munapjjäna uqhamaraqui uñacht’ayaña jacäwinacapanjj Tatitüpjjatapa.\n¿Jumast aca navidad tiempon uñacht’ayaraquismati? ¿Tatitumañap uqhamarac khespiyiriñap muntati?\nWali karjjatawa aca yatiñaninacajja Jerusalén jach’a marcaru puripjjäna.\nSabio 1: “Reyi yurqui ucajj cawqhanquisa? Warawarap uñjapjjta ucat yupaychiri jutapjjta.”\nJaniw qhitis camscänti. Uca arunac ist’asinjja sustjasipjjataynawa. Rey Herodesaw juc’amp sustjasitaynajja. Uca ajjtañ phiru reyi, qhititaquitejj takenis khathatipjjänjja, reyïn chhakhayañjj wal ajjsaräna. Ratuquiw escribanacarojj jawsatayna.\nHerodes: “¿Cawqhans judíonacan reyipajja yuriñapänjja yatipjjtati?”\nEscriba: “Jisa, Diosan arunacapjja wal yatjjatapjj-jja. Belenat uca reyijj jutanejja.”\nAca arunacajja espadjamaw herodesarojj chhokhontänjja. Ucampis amuquïscänwa. Jamasat babiloniat jutir jakenacarojja jisct’atayna:\nHerodes: “¿Cunapachas uca warawarajj uñstapjjtamjja? ¿Nayrakat cuna pachas uñjapctajj?”\nJan cuns amuyasinjja uca pachjja sapjjänwa. Jichajj take cun yatjjänwa.\nHerodes: “Belenar sarapjjam uca wawar thaktapjjam. Cuna pachatejj jicjjatjjapjjatajja, yatiyapjjeta, uqhamana nayajj yupaychjjaraquï.”\n¿Chekpachat Herodesajj yupaychañ munäna? Aca phiru c’arijja jupa sapa reyïñacmunänjja ucatwa wawa reyirojj jiwayañ munäna.\nUca yatiñaninacajja Jerusalenat sarjjapjjataynawa uca reyir thakhañataqui. Jutirinjja chict’ataquïscañaniwa jupanacampejja.\nUñstirinaca: Parliri, dos sabios, Herodes, escriba\nPage last modified on October 08, 2018, at 12:25 PM | powered by PmWiki (pmwiki-2.2.140)


Romanos 10 | Online Bible | New World Translation\nKunjamatsa Diosatakejj cheqapäsna (1-15)\nJaqenakar yatiyaña (10)\n“Taqe khititï Jehová Diosan sutip artʼaski ukajj salvatäniwa” (13)\nKunja sumasa suma yatiyäwinak yatiyapki ukanakan kayunakapajja (15)\nJaniw suma yatiyäwinak istʼañ munapkiti (16-21)\n10 Jilatanaka, cheqpachansa israelitanakan salvasipjjañap wal nayajj chuymajan munta, ukatakiw Diosarus wal ruwtʼasirakta. 2 Nayajj ak jupanakat qhanañchirista, jupanakajj walsa Diosar serviñatakejj chʼamachasisipkchejja, Diosat jan sum yatisaw uk lurapjje. 3 Kunatï Diosatakejj cheqapäki ukjja janiw jupanakajj yatipkiti, antisas amtaparjamakiw kunatï cheqapäki uk lurapjje, ukatwa kunatï Diosatak cheqapäki ukarojj jan istʼapkiti. 4 Leyejj Cristompiw tukuyjje, ukhamat taqe khitinakatï Diosar confiyapki* ukanakajj cheqapar sarnaqer jaqet uñjatäpjjañapataki. 5 Kunjamsa maynejj Leyirjam phoqasajj cheqapar sarnaqer jaqet uñjatäspa ukjja, akham sasaw Moisesajj qellqäna: “Kawkïr jaqetï Ley phoqki ukajja, ukarjamaw jakani” sasa. 6 Maynejj kunjamsa Diosar confiyatap* laykojj cheqapar sarnaqer jaqet uñjatäspa ukjja, akham sasaw qellqatan qhanañchi: “Jumajj jan chuymaman akham samti, ‘¿khitirak alajjpachar makatanisti?’ sasa, ukajj Cristor apaqaniñampi sasispawa. 7 Janirak akham samti, ‘¿khitis mikʼayar* saraqani?’ sasa, ukajj jiwatanak taypit Cristor apsuniñampi sasispawa”. 8 Ukhamarus ¿qellqatan kamsisa? Akham siwa: “Diosan arunakapajj jakʼamankiwa, pachpa lakamankiwa, pachpa chuymamankarakiwa” sasa. Uka ‘arunakwa’ jiwasajj yatiyasktanjja, uka ‘arunakar’ creyiñatakejj Diosar confiyañaw* wakisiraki. 9 Jumatejj lakamampi Jesusajj Tatituwa sasin jaqenakar yatiyäta, Diosaw jiwatanak taypit jupar jaktayi* sasin chuymaman confiyaskakïta* ukhajja, salvatäyätawa. 10 Dios nayraqatan cheqapar sarnaqer jaqet uñjatäñatakejja, maynejj chuymapanwa Diosar confiyañapa,* salvasiñatakejja lakapampiw jaqenakar yatiyañaparaki. 11 Qellqatanjja akham siwa: “Khititejj jupar confiyki* ukajj janiw chuyma pʼakintat uñjaskaniti” sasa. 12 Judionakasa griegonakas janiw yaqh yaqhäpkiti, taqenitakis mä Tatitukiw* utji, taqe khitinakatï jupar artʼasipki ukanakarojj wal bendisiraki. 13 “Taqe khititï Jehová* Diosan sutip artʼaski ukajj salvatäniwa”. 14 Ukampis Diosar jan confiyasajj* ¿kunjamaraki jupar artʼasipjjanisti? Diosat jan istʼasajj ¿kunjamaraki jupar confiyapjjanisti?* Jan khitis yatiykanejj ¿kunjamaraki istʼapjjanisti? 15 Jupanakatï jan khitatäpkchejja, ¿kunjamarak yatiyapjjanisti? Kunjamtï qellqatäkejja: “¡Kunja sumasa khitinakatï suma yatiyäwinak yatiyapki ukanakan kayunakapajja!”. 16 Ukampis jupanakatjja janiw taqenejj suma yatiyäwinakar istʼapkänti. Isaías profetajj akham sänwa: “Jehová* Dios, ¿kuntï nanakajj yatiyapkta ukarojj khitirak confiyisti?”* sasa. 17 Ukhamajj yatiyäwinak istʼki ukhakiw maynejj uka yatiyäwir confiyaspa.* Maynejj Cristot yatiyki ukhakiw uka yatiyäwinakajj istʼasiraki. 18 Ukhamarus nayajj jisktʼaraktwa,* ¿janipunit jupanakajj uka yatiyäwinak istʼapkpachäna? Janiw ukhamäkiti. “Uka yatiyäwinakajj oraqpachanwa istʼasïna, khitinakatejj jaya cheqanakan jakapki ukanakas istʼapjjarakïnwa”. 19 Nayajj jisktʼaraktwa,* ¿janipunit israelitanakajj yatipkpachäna? Janiw ukhamäkiti. Jupanakajj yatipjjänwa, Moisesas akham sasaw nayraqat säna: “Yaqha markampiw envidiasiñar puriyapjjäma, jan amuytʼasir markampiw wal colerayapjjäma” sasa. 20 Isaías profetajj jan ajjsarasaw* sarakïna: “Khitinakatejj nayar jan thaqapkitäna ukanakaw jikjjatapjjetu,* khitinakatejj nayat jan jisktʼasipkäna* ukanakaw uñtʼapjjetu” sasa. 21 Diosasti Israel markat akham siwa: “Jan istʼasiri jan amuytʼasiñ muniri jaqenakarojj sapüruw nayan ukar kuttanipjjañapatak jawsta” sasa.\n^ Jan ukajja, “wali manqha pʼiyar”.\n^ Jan ukajja, “iyawsañaw”.\n^ Griego arunjja, “sartayi”.\n^ Jan ukajja, “iyawsaskakïta”.\n^ Jan ukajja, “iyawsañapa”.\n^ Jan ukajja, “iyawski”.\n^ Jan ukajja, “iyawsapjjanisti”.\n^ Jan ukajja, “iyawsaspa”.\n^ Variante: “chhiktʼaraktwa”.\n^ Variante: “jan jiwtayasisaw”.\n^ Variante: “katjapjjetu”.\n^ Variante: “chhiktʼasipkäna”.


Jesusan familiapajj Jerusalenaruw saräna | Jesusan sarnaqatapa\nJesusan familiapajj Jerusalenaruw saräna\nJESUSAJJ TUNKA PAYANI MARANÏSAW YATICHIRINAKAR JISKTʼÄNA\nJESUSAJJ JEHOVÁ DIOSAR ‘AWKIJA’ SASAW SÄNA\nJoseampi familiapampitakejja, Jerusalenar Pascua fiesta amtir sarañ tiempojj purinjjänwa. Jupanakajj familiaranakapampi amigonakapampiw sapa mara Jerusalenar sarapjjerïna. Diosajj Israel markar churkäna uka Leyirjamaw uk phoqapjjerïna (Deuteronomio 16:16). Nazaretat Jerusalenkamajj niya 120 kilometronakänwa. Jupanakatakejja Jerusalenar sarañajj wali kusiskañänwa, jan tiemponiw sarañatakejj wakichasipjjerïna. Jesusajj 12 maranëjjänwa, uka uru puriniñap wal suyaskäna, jupatakejja templor kuttʼañajj wali kusiskañapunïnwa.\nJesusatakisa familiapatakisa, Pascuajja janiw mä urukïkänti. Pascua uru pasatatjja Jan Levadurani Tʼantʼa Manqʼañ Fiestaw paqallqo urunakajj apasirakïna (Marcos 14:1). Uka fiestajj Pascuat uñtʼatarakïnwa. Ukhamasti Nazaretat Jerusalenar sarapjjerïna ukhajja, Jerusalén markanwa qamarapjjerïna. Utaparojj niya pä semanatwa kuttʼjjapjjerïna. Ukampis uka maranjja, pä seman jilatwa utapar kuttʼasipkäna, ¿kunatsa? Jesusajj Jerusalenanwa quedasïna, uksti Jerusalenat sarjjapjjäna ukhakiw awk taykapajj amuyapjjäna.\nMaranjja kimsa kutiw fiestajj Jerusalenan apasirïna. Uka fiestanakar sarañajj taqenitakis wali kusiskañänwa (Deuteronomio 16:15). Jesusajj uka fiestanakar saräna ukhajja, walja lugaranak uñjäna, uka lugaranakajj kunjamänsa uks uñtʼänwa, yaqha cheqanakat jutir jaqenakarus uñtʼarakïnwa. ¡Uka fiestanakar sarañajj jan armkayäpachänwa!\nJoseampi Mariampejja, Jesusajj jupanakamp chik sarapkäna uka familiaranakampi jan ukajj amigonakampi chikäskpachawa sasaw amuyapjjäna. Ukampis arumajj samartʼañatak saytʼapjjäna ukhajja, janiw Jesusarojj jikipkänti, ukhakiw uñtʼatanakap taypin jupar thaqañ qalltapjjäna. Jan katjasajja, Jerusalenaruw Joseampi Mariampejj thaqtañatak kuttʼapjjäna.\nPä uru jornal thaqasajj janiw Jesusar jikipkänti, jan ukasti kimsa urutwa templon jikipjjäna. Jesusajj judionakan yatichirinakap taypin qontʼataw istʼaskäna, jisktʼaskarakïna. Yatichirinakasti amuytʼasirïtapat wal musparapjjäna.\nMamapajj akham sasaw Jesusar säna: “Wawa, ¿kunatsa ukham lurapjjesta? Tatamamp nayampejj wali llakitaw thaqapjjsma” sasa (Lucas 2:48).\nKawkinkaskänsa uk jan yatipjjatapatjja akham sasaw Jesusajj säna: “¿Kunatsa thaqapjjesta? Nayajj Awkijan utapankañajawa, ¿janit uk yatipkta?” sasa (Lucas 2:49).\nJesusajj awk taykapamp chikäjjasajj Nazaret markaruw sarjjäna, awk taykapar istʼasapuniw sarnaqarakïna. Jesusasti jiltaskakïnwa, yatiñapas ukhamarakiw jiljjattaskäna. Waynitüskchïnsa, Dios nayraqatansa jaqenak nayraqatansa wali munatänwa. Jesusajj wawatpachaw wali yateqaskay sarnaqäna, jupatakejj Diosar serviñaw nayrankäna, awk taykaparus respetarakïnwa.\nJesusasa familiapasa, ¿kawkirus sapa mara sarapjjerïna, ukat kunatsa?\nJesusajj 12 maranïkäna ukhajja, ¿kunsa Joseampi Mariampejj Jerusalenat kuttʼjjasajj amuyapjjäna? ¿Kawkinsa Jesusar jikipjjäna?\n¿Kunsa wayn tawaqonakajj Jesusat yateqasipjjaspa?


Isaías 45 - Holy Bible [Aymara Bible 1997] - (Isa 45)\nTatituw Ciro chacharojj reyit utt'ayi, amparatwa caturaqui marcanacar atipjasin apnakañapataqui, reyinacarusti armanacapa aparañapataqui. Tatituw Cirotaquejj take marcanacana puncunacapjja jist'ari, janiraquiw qhitimpis jist'antayquiti; ucatsti jichhajj saraquiwa:\n“Nayaw juman nayrakatam sarä, jach'a alto perkanacjja tincuyä, broncet lurat puncunacsa t'unjäwa, hierrot lurat varanacsa jisc'a jisc'wa tucjä.\nNayaw jumarojj cunanacatejj imantatäqui uca yänac catuyäma, cuna kamir cancañanacatejj jamas chekanacan imantatäqui ucanaca catuyäma, uqhamat yatiñamataqui nayan Tatitütajja, Israelan Diosapa qhititejj sutimat jawsctam uca.\nJacob sirvirejjar munatajj laycu, Israel marca, cawquïrirutejj nayajj ajlliscta uca, nayaw sutimat jawssma, mä jach'a suma suti churaracsma jumajj nayar jan uñt'cchiyästa ucasa.\ninti jalsu toketa, inti jalanta tokecama takeni yatipjjañapataqui, nayat juc'ampejj janipuni yakhajj utjatapa. Nayätwa Tatitojja, janiw yakhajj utjquiti.\nNayaw khansa ch'amacsa uscta, sumancañsa, chijinacsa nayaw apayanta. Naya, Tatituw take ucanac lurta.\n“Nayaw atipjañjja alajjpachatpacha apayanï, alajjpach sullar uñtata, jallur uñtata, aca orakesti uca apayanitajj-jja catokaraquiniwa; khespiyasiñasti mä achur uñtataw achuni, jac'apansti cheka cancañajj mä pankarar uñtataraquiw pankarani”\nMä ñek'et lurat sañojja, qhititejj lurqui ucampejj janiw ch'ajjwcaspati. Ñek'esti irnakerirojj janiw sisquiti: “Cuns lurascta” sasajja. Janiraquiw ni cuna mä luratasa luririparojj sisquiti: “Jumajj janiw lurañ yatctati” sasajja.\nMä wawas janiraquiw awquinacaparojj juchañchcaspati, aca oraker jutatapatjja.\nTatitojja, Israelan Kollana Diosapajja, qhititejj Israelar sayt'ayqui ucajj siwa: “¿Jumanacasti wawanacajjan luratanacapat wayt'apjjetasmati? ¿Jan ucajj jumanacach nayarojj yatichapjjetäta cunatejj lurañajjäqui ucjja?\nNayaw acapachsa uqhamaraqui jakenacsa uscta, alajjpachsa amparajjampiraquiw janatatta, uqhamaraqui take cunanacatejj alajjpachan utjqui ucsa nayaw lurta.\nNayaw Cirorojj uchta atipjañapataqui, take sarnakäwinacapsti sumracwa tucuyä; jupaw marcajj-jja wasitat sayt'ayjje, jaya marcar apayatanacajjarusti khespiyat sarnakasiñ churjjani, jupanacatsti janiraquiw cuna pagsa maycaniti.” Take ch'amani Tatituw uqhamjja arsu.\nTatitusti Israelarojj siwa: “Egiptonquir yapu lurir jakenacasa, Etiopianquir alaquipa jakenacasa, Sabá chekanquir jach'a jakenacasa, jumaruw alt'asipjjätam, juman esclavonacamaraquïniwa, juman khepäjjamwa cadenampi ñach'antata sarapjjani, juma nayrakatar quillt'asisinsti achict'asipjjaraquiniwa: ‘Chekpachapuniw Diosajj jumanac taypincasqui, janiw yakhajj utjquiti, janiw yakha diosajj utjquiti’ ” sasa.\nUcampisa jumajj jan uñjcaya Diosätawa, Israelan khespiyir Diosapa.\nTake qhitinacatejj c'ari diosanac lurasipqui ucanacajj p'enkachjata, jisc'achjataraquiw uñjasipjjani.\nUcampis Israelarojj Tatituw khespiyi, wiñayataquiw khespiyi, janiraquiw jupajj p'enkachatasa, jisc'achatasa uñjascaniti.\nAlajjpach lurirejja, qhititejj Diosäqui, Tatitücaraqui ucawa, qhititejj aca orake lurqui sayt'aycaraqui, qhititejj uchqui jan ch'usäñapataqui, jan ucasti jakenïñapataqui lurqui ucajj, siwa: “Nayätwa, Tatitojja, janiraquiw yakhajj utjquiti.\nNayajj janiw cunsa jamasat parlcti, janiraquiw ch'amac c'uchunacansa parlcti. Janiraquiw Jacobon wawanacaparojj siscti: ‘Cawqhantejj jan cunas utjqui uca chekan thakapjjeta’ sasa. Naya Tatitojj, chekacpunwa parltjja, cunatejj chekapäqui uca arsuractjja.\n“Tantacht'asipjjam jutapjjaraquim, marcanacat jilt'iri take jaquirinaca, takeni jac'achasinipjjam. Yakha diosanacar jach'ar aptirinacajja jan yatiñan jakenacawa, uca diosanacasti maderat luratawa, uca jan khespiyiri diosaruw quillt'asipjjaraqui.\nParlapjjam, arsusipjjaraquim, munapjjsta ucapachajj jumanaccamaraqui jisct'asipjjam: ¿Qhitis nayratpacha take acanac arsünjja? ¿Qhitis nayra urunacatpach yatiyänjja? sasa. ¿Janiti naya Tatitu ucanac lurctsti? Janiw yakha Diosajj nayat sipan utjquiti. Nayat sipan yakha atipjiri khespiyiriraqui Diosajj janiw utjquiti.\n“Nayan ucar jutapjjam, nayaw khespiyapjjäma, orake tucusin utjir marcanaca, nayaquïtpï Diosajja, janiw yakhajj utjquiti.\nNaya quipcaw juramentompi arsta, atipjañataquiw arsuracta, uca arsutajjasti phokhasipuniniwa. Naya nayrakatanwa take jakenacajj quillt'asipjjani, takenis nayjjat parlapjjaraquini,\nsapjjaraquiniwa: ‘Tatitunacwa atipjañasa, ch'amasa utji’ sasa. Take qhitinacatejj uñisipquitu ucanacajj jisc'achataw uñjasipjjani.\nNayïpanwa, take Israel marcajj atipjani, nayancatapatsti wali cusisiraquini.”


Juan 4 - Holy Bible [Aymara Bible 1997] - (Juan 4)\nFariseonacajj yatipjjänwa Jesusajj walja arquirinïtapa, uqhamarac Bautisir Juanat sipansa juc'amp bautisatapa,\nchekpachansa Jesusajj janiw bautiscänti, jan ucasti discipulonacapaw bautisäna.\nUc yatisinjja Jesusajj Judeat Galilearuw cuttawayjjäna.\nSaräwipansti Samaria cheka pasañapänwa.\nSamaria chek pascasinjja Sicar sat marcaruw puri, Jacobojj José yokaparu herencia orake churcatayna uca chekaru.\nUcawjanwa utjäna uma phuju, Jacobon phujupa sata. Jesusajj thac jutcäwin karjatänwa, ucatsti Jacobon phujupjjaruw kont'asi. Ucqhasti niya chica uru horasänwa.\nUcancquipansti Samarianquir mä warmiwa uca phujuru purini um apsusiñataqui. Jesusasti warmirojj sänwa: —Um wajjt'ita —sasa.\nDiscipulonacapasti ucchañcamajj mank'añ aliriw sarapjjatayna.\nSamarianquir warmisti Jesusarojj saraquïnwa: —¿Cunatsa jumajj judiöcasina um mayista naya samaritänarusti? (Samaritanonacajj judionacampejj janiw walincapcänti.)\nUcjjarusti Jesusajj saraquïnwa: —Cuntejj Diosajj churqui uctejj yatismajja, uqhamarac qhititejj um mayctam uc yatiraquisma ucajja, jumaw nayarojj um mayitasmajja, nayasti jacquir umwa churaraquirisma —sasa.\nWarmisti Jesusarojj saraquïnwa: —Tata, janiw cunamp um apsuñamas utjquiti, phujusa wali mankheraquiwa. ¿Cunjämatsa jacquir um churitasma?\nNanacan nayra Jacob awquejjaw aca phojjja jaytawayapjjetu; aca pachpa phujutwa jupajj umäna, uca pachparaqui wawanacapasa, uywanacapasa. ¿Jumasti jupat sipansa juc'ampïsmati? —sasa.\nJesusasti saraquïnwa: —Qhitinacatejj aca umat umapqui ucanacajj wasitampis pharjayasiscaquiniwa.\nUcampis qhititejj naya churcta uca umat umcani ucajja, janiw mayampis pharjayascjjaniti. Cawquïr umtejj nayajj churcta ucajja jupa pachpanwa jalsuni wiñay jacañ churañataqui.\nUcjjarusti warmejj saraquïnwa: —Tata, uca umay churita, jan mayampis pharjayasiñajjataqui, ni aca phujuru wasitat um apsur jutascañajjataquisa —sasa.\nJesusasti saraquïnwa: —Saram, chachamar jawsanim, ucatsti acar jutam —sasa.\nUcampis jumanjj pheska chachaw utjäna, jichha utjctam ucasa janiw chachamäquiti. Uca arsutamajj chekaquïsquiwa.\nUc ist'asinjja warmejj sänwa: —Tata, amuyatajjatjja mä profetjamaquïtawa.\nNayra samaritano awquinacajjajj acana, aca kollunwa Diosar yupaychapjjerïna, ucampis jumanac judionacajj sapjjtawa ‘Jerusalén marcawa yupaychañ chekajj’ —sasa.\nJesusasti saraquïnwa: —Warmi, ac siscsma ucajj chekawa, jan aca kollur ni Jerusalenar sarasin Diosar yupaychaña horasajj niyaw purinini.\nJumanac samaritanonacajj yupaychapjjtaw jan yatisina, ucampis nanacajj yatipjjtwa yupaychatanacajj-jja; khespiyasiñasti judionacatwa juti.\nUcampis horasajj puriniwa, anchhichhawa, Awquiru chekpach yupaychirinacajj Ajayun, uqhamarac cheka cancañampin yupaychapjjani. Awquejj uqhamwa yupaychayasiñ muni.\nJesusasti juparojj saraquïnwa: —Ucajj nayätwa, qhititejj jumamp parlqui uca.\nUqhamäquïpanwa discipulonacapajj purinipjjäna. Jesusar mä warmimp parlquiri uñjasinjja muspharapjjewa. Ucampis janiw qhitis jisct'añataquejj ch'amanïcänti cuntejj uca warmimp parlcäna ucjja.\nUcatsti uc ist'asinjja warmejj uma wayuñap jaytasinwa marcarojj jali, ucatsti jakenacaruw yatiyaraquïna:\n—Jutapjjam uñjiri, mä chachaw take luratanacajj khanañchitu. ¿Janit Cristöcpacha? —sasa.\nUcatsti marcat mistusinjja sarapjjänwa cawqhanccäntejj Jesusajj ucqharu.\nUcchañcamasti discipulonacapajj Jesusaruw achict'apjjäna: —Yatichiri, mankt'asimaya —sasa.\nJesusasti sänwa: —Nayan mank'añajjajj utjiwa, jumanacajj janiw ucjja yatipctati —sasa.\nDiscipulonacapasti uc ist'asinjja jupanac puraw jisct'asipjjäna: —¿Qhitich mank'a apanirappacha? —sasa.\nJesusasti jupanacarojj saraquïnwa: —Nayan mank'ajjajj qhititejj qhitanquitu ucan munañapa, uqhamarac lurañapa phokhañajjawa.\nJumanacajj sapjjtawa: ‘Pusi phajjsitwa yapu apthapiscañäni’ sasa, ucampis nayajj sapjjsmawa, uñtapjjam, yapunacajj niyaw pokoratäjje.\nQhititejj apthapqui ucajja pagopjja catokewa, yapu apthapitapasti wiñay jacañataquiwa, uqhamat yapuchirimpi yapu apthapirimpi cusisipjjañapataqui.\nAca säwisti chekawa: ‘Mayniwa sati, mayniraquiwa apthapi.’\nNayajj qhitapjjsmaw jumanacaru jan satapctas ucat yapu apthapiri; mayninacaw ch'am tucupjje, jumanacasti uca irnakatanacapatwa apthapiwayapjjtajja —sasa.\nWaljaniwa Samaria marcanquirinacajj Jesusar iyawsapjjäna, warmin aqham arsutap laycu: “Take luratanacajj khanañchitu” sasa.\nSamarianquirinacajj jutasin Jesusarojj achict'apjjänwa jupanacamp kheparañapataqui. Jesusajj ucanjj payüruw kheparäna.\nWaljaniw iyawsapjjaraquïna Jesusan arunacap ist'asinjja.\nUcatsti warmirojj sapjjänwa: —Jichhajj, janiw juman arsutamatacti iyawsapctjja, jan ucasti nanac pachpawa jupat ist'apjjtjja, yatipjjaractwa jupajj acapachan khespiyiri chekpach Cristötapa.\nPayüru pasatatsti, Jesusajj Samariat mistusinjja Galilea tokeruw sarawayjjäna.\nGalilearu puripansti, ucanquirinacajj sumwa catokapjjäna, Jerusalenan Pascua fiestar sarasina cunanactejj lurcäna ucanac uñjapjjatap laycu.\nJesusasti wasitampiwa Galileanquiri Caná sat chekaru purïna, cawquintejj umat vinor tucuycäna ucaru. Ucansti utjänwa reyin mä jach'a oficialapa, wawapasti Capernaum marcana usutäscänwa.\nJesusan Judeat Galilearu puritap yatisinjja, oficialajj saränwa Jesusan ucaru achict'asiri, utapar sarasin wawap kollañapataqui. Wawapajj niya jiwirjamänwa.\nJesusasti sänwa: —Janitejj milagronacsa ni unañchanacsa uñjapcasma ucajja janiw iyawsapcasmati —sasa.\nOficialasti sascaquïnwa: —Tata, janc'aquiy jutam janïr wawajjajj jiwquipana —sasa.\nUcatsti Jesusajj saraquïnwa: —Cuttjjam utamaru, wawamajj c'umaräjjewa —sasa. Jakesti iyawsänwa cuntejj Jesusajj siscäna uca, ucatsti sarawayjjänwa.\nJanïr utapar purquipanwa uywatanacapajj jicjjatir mistupjjäna: —Wawamajj c'umaräjjewa —sasa.\nUcatsti uywatanacaruw jisct'äna cuna horasatsa wawapajj waliptatayna uca. Jupanacasti sapjjewa: —Wasür maya horasaw calenturapajj apaktjje —sasa.\nAwquisti amtasïnwa uca pachpa horasan Jesusajj “Wawamajj c'umaräjjewa” satapa; jupasti takpach familiapampiw Jesusar iyawsjjäna.\nAcampejj Jesusajj pä cutiw milagro lurjjäna, cunapachatejj Judeat Galilearu cutt'ancäna ucqhajja.